Hikayat Abu Jeuhai- Biografi Nabi Muhammad Saw semasa kanak-kanak – Bek Tuwo Budaya\nHikayat Abu Jeuhai- Biografi Nabi Muhammad Saw semasa kanak-kanak\nMulayi lon salen Hikayat Abu Juhai, Jum’at, 3 Ramadhan 1434 H/12 Juli 2013 M poh 10.15 wib\nTransliterasi/Alih Aksara dari huruf Arab Melayu-Jawi-Jawoe ke aksara Latin dilaksanakan:\nHikayat Abu Jahai\nAlhamdulillah pujoe keu Tuhan, Sekalian dumna hamba\nKeu Muhammad seulaweuet sajan, Wahe rakan bek talupa\nZat nyang suci nama Allah, Ngon Bismillah phon lom mula\nTeunku deungo ulon peugah, Khaba indah lon calitra\nUlon peuphon ngon Khutubah, Bismillah phon tabaca\nKhaba zameun ulon kisah, Ngo lon peugah he saudara\nSoe nyang pateh that meutuwah , Soe nyang bantah jeuet ceulaka\nSoe nyang deungo le mufeu’at, Soe nyang ingat meubahgiya\nNubuet Nabi ulon surat, Ingat beuthat he saudara\nUlon peugot keu hikayat, Mangat sahbat ‘oh tabaca\nSoe nyang nabeuet kheun bak Surat,Soe nyang ngeut that deungo sahja\nSupaya jeuet keu peuingat, Ri nyang umat mubahgiya\nWahe kawom rakan sahbat, Nyoe nasihat nyang sijahtra\nGeulantoe lonbri ranub siikat, Nyoe Hikayat Teungku Baca\nKeureutah puteh daweuet pucat, Lon seumurat tan biyasa\nSabab ulon ureueng bangsat, ‘Eleumei singkat rancak hana\nNyang na lon beuet tamat Quru’an, Nyang laen tan he saudara\nUlon teunyoe that hinaan, Ngon pakayan ruja tuha\nHina bak donya areuta lon tan, Hina bak rakan pakayan hana\nHina bak Nabi seulaweuet lon tan, Hina bak Tuhan ‘amai lon hana\nLon seumurat cit meumalam, Mata reukam teungeut raya\nHitam hitam aneuk bayam, Cok sireugam kue bak ija\nCok pureh jok cu keu kalam, Daweuet itam ie keuseumba\nPhon lon surat haba reusam, Dudoe tapham buet agama\nUbe kawom nyang Iseulam, Inong agam tuha muda\nKhaba Nubuet ulon reusam, Beugot tapham agam dara\nWatee geukheun beuta khadam, Bek peukiyam peugah haba\nLon cok daweuet deungon kalam, Ulon reusam pura-pura\nLon seumurat hana tajam, Jaroe bugam tan sikula\n‘Eleumei kureueng hana troh pham, Gadoh waham miet bicara\nManyak Payet toe Sungoe Yu, Lakee buku bak ureueng tuha\nAllah Allah ya Tuhanku, Lon neubri bu deungon ija\nLon seumurat hana that jeuet, Upama pheuet teumpoi mata\nThat ta sakai beukah ulee, Meukreueh kayee cumeh mata\nLon seumurat meunan lagee, Buet lon tiree tan Sikula\nSabab ulon ureueng dungei, Tan ‘eleumei dalam dada\nMiseue uroe ka reudok top, Miseue sagob angen raya\nLon seumurat karang marot, Hate seupot dalam dada\nNyankeu Teungku ka lon seubut, Lon boeh bacut bek meutuka\nAdat salah deungon karot, Ngieng ulikot ‘oh neubaca\nAdat kureueng Teungku kikeh, Adat leubeh neuboeh tanda\nNyankeu Teungku kalon sareh, Bek meudaleh lon saudara\nDi kuwala Aceh kapai meuriti, Kuwala Sigli kapai Dokaha\nKon meung gata aja lon bri, Diulon pi syaitan daya\nJeuet keudumnan lon peugah kri, Meule cakri hana gura\nLon boeh bacut mangat meuri, Neubuet Nabi lon calitra\nWabihi nasta’in ya Allahul a’kla, Teulhee boh Isim phon lon mula\nLhee boh Isim saboh ayat, Sampoe hajat peue tapinta\nAwai phon lon tueng beureukat, Lon seumurat tan biyasa\nAwai Iseulam nyang phon Syahadat, Pujoe Hadharat Tuan Asa\nNyankeu pangkai woe akhirat, Beuta taubat agam – dara\nLam donya nyoe taduek siat, Diakhirat nanggroe baka\nIe minoman ladat – ladat, Troh u teumpat lam Syuruga\nLailaha illallah, Kalimah thayibah pangkai Syuruga\nBekna lapang kheun dibabah, He meutuwah bekta lupa\n‘Amai saleh ‘Iktikeud beusah, Woe bak Allah nanggroe baka\nJeuet keudumnan nyang khutubah, Meuwoe kisah bak calitra\n‘Ajayeb Subhanallah, Mukaddimah lon peunyata\nMukaddimah lon peugah phon, Ato turon lon calitra\nPhon neu peujeuet uleh Tuhan, Nur janjongan nyawong muliya\nBanyak? nibak ‘akyan tsabitah, Keunan limpah punca cahya\n‘Akyan tsabitah ceureumen Isim, Asma Tuhan keunan nyata\n‘Akyan tsabitah ceureumen Isim, Keunan limpah mula-mula\nUbak sifeuet teujali zat, Ahdiyah wahidah martsabet na\n‘Akyan tsabitah tamse ceureumen, Lahe baten keunan nyata\nFireuman Tuhan ubak maghaf?, Bak maklumat keunan nyata\nFireuman Tuhan na khatabkan, Bak Maksyukan? nyan gohlom nyata\nKhatab pilheueh maksyuk? Hase, Jeuet Nur Nabi nyang muliya\nTeulheuh tilekle Hadharat, Bak Nur Muhammad nyang muliya\nMeulabuh? Nyan Nur Muhammad, Reuoh sangat teubiet lanja\nTuhan peujeut dumna nyawong, Bak reuoh nyang that muliya\nSinan pince dumna nyawong, Taulan tanyong bak ulama\nRoh muhaddas bukon qadim, Beuta yakin dum teurata\n‘Oh nyang masok dinyawong keunan, Bukon qadim he saudara\nMiseue sabda ‘Alaihissalam, Teungku tapham ulon nyata\nAwai neupeujeuet uleh Tuhan, Sit Nur ulon nyan phon nyata\nLheueh neu peujeuet Nur Muhammad, Leungkap sangat ‘alam donya\nKata rawi poriwayat, Tuhan Hadharat kheundak nyata\nNeukheundak lahe nyoe geutanyoe, Ateueh bumoe dalam donya\nSuroh Tuhan bak Jebra-I, Neuyue tuengle tanoh muliya\nFireuman pilheueh nibak Rabbi, Tron Jebra-I dalam donya\nJebra-I cok tanoh pantah, Neupeu thawaf lingka Syuruga\nGeurungka lagee ser tanoh karah?, Maken indah that bak nyangka\nJebra-I ba bak Hadharat, Reuoh leugat teubiet sigra\nTuhan peujeuet bak reuoh nyan, Seukalian dum Ambiya\n‘Oh lheueh neu peuejeuet Adam Khalifah, Nur neukeubah tanoh muliya\nUbak Adam neu keubah phon, Turon-muron bak Ambiya\nSilsilah Nabi phon bak Adam, Bangsa ‘ajam dum Ambiya\nBak Ibrahim ‘alaihissalam, Nyanpi ‘ajam geukheun bangsa\nBak Ismail phon ‘Araby, Nasab Nabi nyang muliya\nNyankeu aneuk kaneu gaseh?, Bangsa Kureh phon peurtama\nNashir keuphon nan gla Kureh, Meu’en jigleh ji usaha\nLadom geukheun makna Kureh, Meuhimpon wareh nanggroe muliya\nAneuk cuco Nabi Ismail, Sidroe sane keunan teuka\nSabab talo nibak sitree, Plueng meuree-ree dalam rimba\nGeumeusom lam guha bate, Masa dilee talo ngaza\nNadhir himpon lom u Makkah, Kawom neukrah dalam rimba\nGeumeu sapat dum kafilah, Prang neugagah lagee raya\nTalo musoh pulang nanggroe, Nadhir neuwoe Makkah muliya\nJeuetkeu dumnan lon hareutoe, Kisah meuwoe bak calitra\nAlhamdulillah seukalian pujoe, Bandum meuwoe keu Allah Ta’ala\nKeu Muhammad panghulee kamoe, Seulaweuet jinoe bekna reuda\nAllahumma shalli ‘ala Muhammad, Wa’ala alihi wa shahbihi ajma’in\nNgo lon kisah ‘Abdul Manaf, keu silsilah Nabi kita\n‘Abdul Manaf aneuk peuet droe, Ureueng lakoe Tuhan karonya\nNyang phon Hasyim that meutuwah, Keunan neukeubah Nur muliya\n‘Abdus Samad dua geupeunan, Intu ‘Usman sahbat muliya\nKeulhee Naufan aneuk Jabir, ‘Alem han sabe ateueh donya\n‘Eleumei Hadist nyan neupakoe, Ureueng nanggroe gaseh dumna\n‘Abdul Muthalib geunap peuet droe, Habeh ‘ohnoe saboh haba\nNyankeu aneuk Imum Syafi’I, Nyang juhari ateueh donya\nCuco Hasyem ngon Muthaleb, Meugah nyang seb ateueh donya\nAneuk Hasyim pina peuet droe, Lon peugah soe he saudara\nPhon Asadan aneuk sidroe, Fathimah roe geuhoi nama\nNyankeu Ibu Saidina ‘Ali, Sahbat Nabi nyang muliya\nDua Fashlah teulhee Sha’I, Aneuk mate droe na dua\nPeuet Muthaleb nyang that meugah, Keunan neukeubah Nur Mustafa\n‘Abdul Muthalib limong isteuri, Ngo lon rawi he saudara\nPhon Fatimah anek ‘Umarah, Nyan he taulan inong tuha\nAneuk Muthaleb nyang 9, Ngo lon bileueng he saudara\nAbu Thaleb, ‘Abdul Ka’bah, Lhee geupeugah Zubir nama\nNan nyang keu 4 nan ‘Abdullah, Keunan neukeubah Nur muliya\nPeuet nyang agam kalon peugah, Saboh ayah saboh bunda\nAneuk inong ulon kisah, Nyak meutuwah tabileueng sa\nPhon Abshar dua Amarah, Lhee ‘Atikah geuboh nama\nKeu 4 Rawi limong Umimah, Meunan amanah lam calitra\nJudo Muthaleb nyang dua droe, Lon peugah soe he saudara\nNama Halih geuhareutoe, Meunan adoe kheun ulama\nAneuk bak Halih na 5 droe, Lon peugah soe tabileueng sa\nHamzah, ‘Abdak, lhee Maqwam, Peuet geupeunan Hajib nama\nNyang keu 5 nan Shafiyah, Meunan kisah lam calitra\nLhee isteuri nan Salabah, Baginda ‘Abbas sinan nyata\nKeudua Dhurir keulhee Hasyem, Ban lhee agam hana dara\nPeuet isteuri Shafiyah jroh, Aneuk saboh Haris nama\nJudo Haris na limong droe, Meunan geuproe geucalitra\nNyankeu aneuk ureueng lakoe, 19 droe bak meuhingga\nNyankeu aneuk ‘Abdul Muthaleb, Nyang na udep pandang donya\nMeuteumei muprang masa Iseulam, Mama janjongan 4 droe saja\nHamzah, Abbas, Abu Thaleb, Abu Lahab laen hana\nAgam laen habeh mate, Gohlom lahe buet agama\nMasok Islam mama Nabi, Ngo lon rawi he saudara\nNyang phon Hamzah dua ‘Abbas, Meunan peuneugah lam calitra\nAbu Thaleb sinan khilaf, Kawoi nyang sah Islam hana\nTeutapi Nabi neugaseh that, Sinan rahmat hase teuka\nNeu peulahra ngon neukawai, Hana sagai na neulupa\nAbu Lahab tan Iseulam, Mupakat dum kheun ‘ulama\nMacut Nabi masok Islam, Shafiyah nan khilaf hana\n‘Atikah awai sinan khilaf, laen sudah dilee fahna\nMate masa jahiliyah, hana leumah lom agama\nAhlul Fitri nyan geupeunan, berseulangan Rasul teuka\nAntara nyan keujadian, mate sinan lam antara\nLimong reutoh thon peurseulangan, lheueh nibak nyan Rasul teuka\nLheueh nyan teuka Nabi geutanyoe, ateueh bumoe nyan muliya\nYoh masa goh lahe Nabi, amar nahi hana nyata\nHaleue hareum buet salahan, kutika nyan hana deesya\nCeulaka bahgiya hana lahe, hukom sabe hana bida\n‘Ohsare ka lahe Nabi, tron Jebra-I hukom neuba\nWa’ad wa’id amar nahi, habeh meukri bahgiya ceulaka\nGot tapubuet got neubalah, jeuheuet neukeubah lam Nuraka\nJeuet keudumnan ulon peugah, nyang silsilah habeh khaba\nSupaya sah tameu iman, ‘iktikeuet meunan dalam dada\nBangsa meukri nanggroe meupat, han syubeuhatle lam dada\nMiseue thariqat beuna silsilah, nibak syiah phon tamula\nNibak syiah nibak Nabi, bak jebra-I bak Rabbana\nMukaddimah jeuet keudumnan, lon peugah nyan pasai nama\nPeurtama phon lon kheun jinoe, Nabi geutanyoe na meunyata\n‘Abdul Muthaleb aneuk lhee blah droe, ureueng lakoe bak meuhingga\nAneuk tuha nan ‘Abdullah, keunan neukeubah Nur muliya\nPangkat leubeh beurani that, dhoe meukilat Nur musthafa\nNeu peukawen uleh ayah, tuwan ‘Abdullah gaseh raya\nYohmasa nyan jahiliyah, hana nikah tan agama\nNeu peukawen ngon Aminah, tuka kupiyahle ayahnda\nAneuk Wahab tuwan Aminah, nanggroe Makkah asai mula\nBangsa saboh Rasulullah, meunan peuneugah dum ‘ulama\nLheueh meukawen ngon Aminah, Tuhan pinah Nur muliya\nTuhan pinah Nur Muhammad, ubak jasad nyang han leuta\nNishfu akhe ‘ilmu ? jeumot. Teungeut mangat hanatara\nAminah kandong Nur Muhammad, rasa mangat jeub anggauta\nTuhan buka pinto Jannah, leubeh ……. Dalam donya\nPinto Syuruga lapan pangkat, Malaikat dum neubuka\nTuwan Aminah rupa jroh that, hu meukilat cahya muka\nSoe nyang kalon mata ladat, hireuen rakyat agam dara\nHantom saket dalam mangat, dalam niekmat rok-rok masa\nBak neukandong han keuna brat, ngon mukjizat Nur Mustafa\nBuleuen phon mume Tuwan Aminah, neu lumpoe leumah Adam teuka\nAdam kheunle bak Anminah, Rasul Allah aneuk gata\nNabi Idris teuma leumah, lumpoe Aminah bleuen keudua\nBuleuen nyang keulhee Nabiyullah Noh, keunan u rumoh sang neuteuka\nBuleuen keu 4 lumpoe Ibrahim, Nabi nyang salim peudong agama\nLimong buleuen troh Ismail, sajan neume saboh haba\nHe Aminah ngo lon kheun kri, panghulee Nabi gata bawa\nNeu lumpoe Musa buleuen keunam, tujoh tapham Dawod teuka\nBuleuen lapan Nabi Sulaiman, sikureueng tuwan Nabi ‘Isa\nJeueb-jeueb buleuen lumpoe meunan, Aminah yohnyan hae suka\nBak Aminah dum geupeusan, nyo khabaran dum Ambiya\n‘Ohtee lahe aneuk teunyan, Muhammad nan taboeh nama\nJeueb-jeueb Nabi meunan peuneusan, that sukaam hanatara\nHingga sampoe 9 buleuen, Aminah kheun bak Rabbana\nNeu tulong lon wahe Tuhan, dumna buet nyan nibak gata\nAminah pilheueh neukheun meunan, Asiah yohnyan katroh teuka\nTeuka Maryam aneuk Imran, Ma janjongan Nabi ‘Isa\nBudiyadari dum troh keunan, gantoe bidan ureueng donya\nLingka Aminah seukalian, suroh Tuhan lam Syuruga\nMalaikat dong meurumphan, neu hantarkan sayeuep sigra\nMiseue tire pageue badan, bek jeuet insan kalon rupa\nJebra-I dinab, unun Mika-I, budiyadari ban seulingka\nBuleuen dua blah malam Seunanyan, Po janjongan pandang donya\nTeubiet cahya sajan Nabi, Peungeuh sare ‘alam donya\nLanget bumoe mangat hate, Nabi lahe dalam donya\nMusyeb Mugreb peungeuh sare, cahya Nabi leumah cuwaca\nPatong kengkeueng habeh reule, dum sigala be jeueb2 donya\nSabab keunong cahya Nabi, apui Majusi len dum rata\nHabeh susah raja kafe, patong hanle sigala donya\nLanget bumoe pujoe Rabbi, bandua si hate suka\nAhlan wa sahlan dum dicae, mangat hate ‘alam donya\nBan sare lheueh lahe Nabi, di Jebra-I sambot sigra\nMalaikat le ngon Jebra-I, neume Nabi sagai donya\nLanget bumoe neujak peulemah, siseun naf’ah katroh neuba\nAsoe donya dum ji eu sah, Nabiyullah Jebra-I ba\nNeu peuwoe lom bak Aminah, lheueh peuleumah asoe donya\nBaksot bunoe Jebra-I keubah, that bit pantah hanatara\nNeuboeh alat sileungkapan, malam Seulanyan yue Rabbana\nNeuboeh tire rumboe intan, seukalian habeh leungka\nCalitra nyoe aneuk ‘Abdullah, deungo beusah he saudara\nSare nyata Rasulullah, Aminah yue peugah ubak raja\nBak ‘Abdul Muthaleb neuyue peugah, trohle pantah keunan sigra\nBak Muthaleb antusan s’ah, kheun Aminah ji calitra\nHe Muthaleb ngo lon peugah, Tuwan Aminah aneuk kana\nUreueng lakoe bri Potallah, rupa ceudah hana ngon sa\nKulet badan sang meue meutah, cahya limpah sagai donya\nMuthaleb ngo meunan peuneugah, beudoh pantah neujak sigra\nBan sare troh bak Aminah, cuco leumah neu eu rupa\nBeu eu rupa that bit ceudah, ban peuneugah tan meutuka\nMuthaleb duek pantah-pntah, Nabiyullah neucok sigra\nPeuduek lam lumueng com diubon, cuco neu seuon ateueh jeumala\nNgon ie mata rhot meualon, Nabi neu ugon neucom sigra\n‘Abdul Muthaleb cuco neu phon, lom neu seuon lom neuwawa\nNeu eu rupa hana lawan, mise intan mata dua\nMuthaleb mat nibak badan, that bee beewan gahru jeumpa\nPusat teukoh kalheueh khatan, malam Seulanyan pandang donya\nMata dua ceulak ka hase, jroh han sabe ladat mata\nNeucom manyak bee kasturi, that beureuhi hate suka\nNeu eu bibi ka meugrak-grak, aneuk budak pujoe Asa\nNeu peurab geulinyueng ubak babah, neu deungo drah manyak kata\nMeunoe neukheun uleh Nabi, lafai lon bri sajan makna\nAllahummagh firly zunubi, lon ek haji jan nyang suka\nYa Tuhanku deungo kamoe, lon kheun jinoe ubak gata\nNgon sibeuna gata sidroe, mukjizat Rasul ban sineuna\nBeuta gaseh umat kamoe, page dudoe lam Syuruga\nNibak salah beuneu ampon, umat ulon agam dara\nMeunan do’a manyak lam hayon, lakee ampon umat dumna\nMuthaleb ngo meunan pujoe, hana bagoe hate suka\nNeu peuduek manyak lam lumueng droe, aneuk jaroe teukap sigra\nMuthaleb pike teuma dudoe, snyak cut nyoe that bahgiya\nPeue alamat bak uroe nyoe, hana meunoe dilee nyangka\nManyak ban na jeuet meututo, do’a pile dum jikata\nLakee do’a dum keu umat, Tuhan peuingat dalam dada\n‘Abdul Muthaleb ‘ajeb akai, hantok sagai neu bicara\nMuthaleb beudoh pantah-pantah, bak Baitullah neujak sigra\nSare troh bak pinto K’akbah, pujoe Allah Tuhan Asa\nAneuk manyak neu peuthawaf, lingka K’akbah Muthaleb ba\nAbdul Muthaleb hate dahsyah, pujoe Allah hana reuda\nUreueng laen sidroe pitan, manyak sajan Muthaleb ba\nMuthaleb kheun teuma nyoeban, tango rakan lon calitra\nShally ‘alaikallahu ya ‘Adnan, ya Mustafa ya ‘afwatun rahman\nMeunan nekheun lafai sya-e, hingga akhe habeh baca\nTawaf pilheueh do’a hase, Muthaleb woele teuma gisa\nTroh Muthaleb woe u teumpat, neuduek leugat bak seuninya\nTrohle aneuk teuma leugat, geu meusapat ube nyangna\nYohnyan Muthaleb musyawarat, neu meupakat ngon aneuknda\nNeu eu aneuk ka meusaho, manyak neu bubo sigra-sigra\nYohnyan Muthaleb neu meututo, bak aneuk le neu calitra\nWahe aneuk deungo kamoe, kukheun jinoe ubak gata\nLe peue lon eu bak uroe nyoe, hantom meunoe dilee nyangka\nMudah-mudahan lahe dudoe, geutanyoe roe hantok bicara\nKu ji mate kumuen teunyoe, gata jinoe nyang peulahra\nGata aneuk ureueng meugah, kumuen tapapah ta usaha\nBek meusampe aneuk tan mbah, ‘Abdullah syeedara gata\nNyankeu aneuk ulon peugah, wasiet ayah bek meutuka\nAneuk deungo khaba ayah, dum geukeubah dalam dada\n‘Abdul Mthaleb teutap kisah, ulon peugah laen haba\nKata Hamzah eumpunya rawi, masa Nabi pandang donya\nNanggroe Mekkah bandum meunan, malam Seulanyan saboh masa\nBandum manyak hana bidan, kudrat Tuhan beureukat Saidina\nPeuet ploh manyak na simalam, sajan janjongan pandang donya\nKeuluwa manyak Nang han saket, sang geuceupet meunan rasa\nNgon mukjizat Nabi Muhammad, badan mangat jeueb2 anggauta\nNibak Nabi nan mukjizat, nan keuramat bak Aulia\n‘Abdul Muthaleb ulon sambat, neu peusapat aneuk dumna\nMuthaleb peugah teuma leugat, neu riwayat bak aneuknda\nWahe aneuk tango kamoe, cuco kunyoe ta peulara\nBeuta satoh he aneuk droe, malam uroe beuta jaga\nMa ji pitan, Du ka mate, beu meusampe gaseh gata\nBek tadhot-dhot bek ta pake, gaseh sabe sampe raya\nJinoe tamita ureueng binoe, simanyak nyoe yue peulara\nTayue meumom cuco lon nyoe, upah jinoe brile gata\nAneuk deungo wasiet ayah, dum geukeubah dalam dada\nNeu beudohle pantah-pantah, maseng leupah jak meumita\nHana jioh lom neulangkah, kheundak Allah dirot raya\nMeuteumeungle ngon Halimah, ban amanah han meutuka\nPeue neu tanyong jeuet neu peugah. ubak ayah laju neuba\nBansare troh Siti Halimah, Muthaleb tangah yue duek sigra\n‘Abdul Muthaleb neu amanah, bak Halimah neu calitra\nSoenan gata Nyak meutuwah, cuba peugah laju sigra\nUreueng binoe suot pantah, lon Halimah geuhoi nama\nMuthaleb ngo meunan peuneugah, hate dahsyah dalam dada\nMuthaleb kheun bak Halimah, nyoe amanah lon bak gata\nTatem peumom Nyak meutuwah, taseuleuah tapeulahra\nAneuk yatim ta seuleuah, tanle ayah deungon bunda\nCuco lon nyoe that meutuwah, beugot tapapah tapeulara\nAdat tatem that meutuwah, Tuhan balaih neubri Syuruga\nBeungoh seupot tapeumanoe, cuco kamoe that bahgiya\nUlon teu eu bak Sinyak nyoe, le peue sinoe leumah tanda\nAdat lahe uroe dudoe, beurang kasoe bek peukhaba\nTa seumanoe geunab uroe, mangat asoe rijang raya\nBeuta sayang cuco kamoe, Sinyak cut nyoe hanale Ma\nMuthaleb wasiet dum sinaroe, awai dudoe neu calitra\nSiti Halimah kisah meuwoe, cok u jaroe Manyak banna\nNeu tingkuele teuma dudoe, ngon ija droe kasab sutra\nKata he-he keudeh-keunoe, hayon nyanyoe hana reuda\nIja tumpe nyang meusujoe, jeuneh bagoe ija sutra\nMa Halimah neucok Nabi, sit teubietle ngon ie mata\nBadan Manyak bee kasturi, dum beureuhi soe eu rupa\nTeubiet cahya bak mata Nabi, peungeuh sare ‘alam donya\nYohnyan Halimah hireuen pike, dalam hate kira-kira\nBadan saket cit pulehle, bandum sare jeueb anggeeta\nDum peunyaket habeh mate, luka kude gadoh sigra\nYohnyan Halimah ka teupike, neu maritle meunoe khaba\nBahle jinoe mom ulon bri, lon kalon hi pakri rupa\nIe mom katho bandua blah, aneukku Hamzah mom bandua\nSare lon boeh mom lam babah, teubiet limpah ie mom lanja\nNabi pitroe mom neu pinah, Siti Halimah khem teurtawa\nNabi teusinyom pujoe Allah, cahya limpah meucuwaca\nSiti Halimah hate dahsyah, kheun sipatah meunoe khaba\nSinyak cut nyoe that meutuwah, gaseh Allah that keuhamba\nUnun di Nabi wie di Hamzah, ie mom limpah ka bandua\nMasa dilee mom neu siblah, kheundak Allah ka jeuet dua\nSiti Halimah hate dahsyah, bandua blah mom neukana\nUroe malam neu seuleuah, Nabiyullah neu peulahra\nMeusiat hantom neukeubah, lam neupapah beungoh sinja\nRupa Nabi sangat indah, sang siulah bungong jeumpa\nKulet puteh jampu mirah, badan ceudah sang geu upa\nOek diulee jroh that hilam, ta eu hitam miseue baja\nTuboeh Nabi peurteungahan, kulet badan bungong jeumpa\nMeunan tamse bak teuladan, meuribee ban leubeh ganda\nMata dua miseue intan, hana lawan ngon tapeusa\nBarangri rumoh na janjongan, panyot sinan hana guna\nMuka Nabi sang buleuen trang, soe nyang pandang labui mata\nBadan ceudah jroh meutrieng blang, raya u manyang keumang u dada\nTakue Nabi ban geutuwang, badan seudang han that raya\nBulee keuneng buleuen siuroe, kilat gigoe dum peurmata\nTeusinyom Nabi leumah gigoe, hireuen laloe ladat mata\nNeucok langkah jroh meualon, sang bakat tron meulumba-lumba\nNeutiek aleh leumah-leumbot, sang angen pot cabeueng keureuma\nCahya Nabi ulon seubut, lon boeh bacut he saudara\nAdat malam hanpeue panyot, tae u blet-blot cahya muka\nSeb ngon cahya Rasulullah, peungeuh limpah sigai donya\nSifeuet Nabi han ek peugah, akai dahsyah ngon bicara\nTeutap siat keu Halimah, ulon pinah laen teuma\nNabi rayek ho siuroe, Tuhan sidroe nyang peulara\nUmu nam thon Nabi sampoe, na 40 droe sahbat kana\nSabe2 ban 40 droe, na siuroe pandang donya\n‘Abdul Muthaleb kisah meuwoe, tango adoe lon calitra\nNeuhoi aneuk dum sinaroe, keunan sampoe bak ayahnda\n‘Abdul Muthaleb neukheun meunoe, tango kamoe bandum gata\nKadang mate ulon jinoe, wasiet lon nyoe bek talupa\nWahe aneuk lon hareutoe, beurang kasoe mawot teuka\nWahe aneuk lon peurunoe, kumuen teunyoe tapeulara\nBek tadhot-dhot cuco lon nyoe, wasiet kamoe bandum gata\nHana gundah ulon sidroe, nyawong jiwoe bak Rabbana\nNyang teuingat ulon teunyoe, cuco kamoe soe peulara\nUlon aneuk karab mate, hana treble bijeh mata\nBeurang kasoe pisit mate, walau Nabi Rasul Rabbana\nKullu nafsin zaikatul mauti, firman Rabbi nyang peunyata\nNyang meunyawong bandum mate, barang soele got Ambiya\n‘Abdul Mthaeb meunan syawe, ie mata ile taloe muka\nUlon aneuk karab mate, Tuhan peucre dalam donya\nCuco lon nyoe keusoe lon bri, cuba kheunkri bandum gata\nHamzah deungo tuto Abi, jaweueb neubri keu ayahnda\nWahe ayah bek that kiroh, kamoe tujoh aneuk gata\nBek tagundah Muhammad saboh, kamoe jroh2 meujaga\nUroe malam ulon satoh, hanjeuet gadoh sikleb mata\nKamoe hiro kumuen lon nyan, di janjongan bek that duka\nIja bajee ngon peukayan, ulontuwan nyang usaha\nBek that susah di janjongan, dum makanan ulon kira\nSaidina Hamzah neukheun meunan, Muthaleb yohnyan seuot sigra\nBek bak gata cuco lon nyoe, digata han jan takira\nGata aneuk that phalawan, keumuen hanjan ta usaha\nGata lale sajan rakan, toh pakriban ta peulahra\n‘Abdul Muthaleb neukheun meunan, Hamzah yohnyan hanle khaba\n‘Oh neu pike nyobit meunan, meutuka han kheun ayahnda\nTeuduek tahe tuwan Hamzah, seuot ‘Abbas meunoe haba\nBahle bak lon wahe ayah, bek that susah he Du raja\nBahlon hiro Du meutuwah, gata peugah ulon kira\nIja bajee ngon kupiyah, hana suwah gob bicara\nBak lontuwan dumpeue mudah, bekle susah he ayahnda\nMeunan neukheun tuwan ‘Abbas, Muthaleb pantah jaweueb sigra\nBek bak gata nyak meutuwah, gata sosah maniyaga\nGata aneuk ta meukeude, le peue lale kira mira\nGata kaya tan padoli, hana lon bri ta peulara\n‘Abdul Muthaleb meunan syawe, ‘Abbas iemle hana khaba\nTeuduek ‘Abbas beudoh adoe, seun2 sidroe lakee peulara\nMama Nabi dum sinaroe, teutap iem droe hanle khaba\nAbu Thaleb seuot meunoe, sira neumoe meusuwara\nWahe ayah bri bak kamoe, kumuen lon nyoe kupeulara\nTan buet laen ulon teunyoe, sabab kamoe gasien raya\nUlon jaga Muhammad sidroe, malam uroe lon usaha\nAbu Thaleb meunan kheun proe, bak ayah droe neu peukhaba\n‘Abdul Muthaleb neukheun meunoe, cuco lon nyoe jeuet bak gata\nNeumat Muhammad nibak jaroe, Muthaleb kheun proe bak aneuknda\nKu peusan bak gata Abu Thaleb, cucoku wajeb ta peulara\nBekta poh2 bekta let2, adat saket ta usaha\nAdat ji meu’en ngon aneukmiet, bek jicutiet bek jitampa\nMeunan wasiet ‘Abdul Muthaleb, moe meureb-reb ngon ie mata\nAbu Thaleb jaweueb neubri, wahe Abi bek that duka\nHan lon ubah ban nyang janji, han meu ungki he ayahda\nAbu thaleb sambot Nabi, that beureuhi hate suka\n‘Abdul Muthaleh lheueh nyan neumoe, ri geumanoe ro ie mata\nNeucok Nabi neucom bak dhoe, hana bagoe hate luka\nAneuk lingka dum sinaroe, ceupet asoe hana reuda\nPeusan pilheueh janji kaseb, moe meureb-reb aneuk lingka\nLheueh nibak nyan meutamah saket, ‘Abdul Muthaleb that nadeu’a\nAneuk bandum seukaliyan, sinan sajan agam dara\nMalaikat mawot katroh keunan, geucok yohnyan nyawong sigra\nNyawong geuba ubak Tuhan, tinggai badan eh teurhanta\nGeuseumanoe boh lam gafan, aneuk sajan lakee do’a\nLheueh geutanom rakyat jiwoe, tinggai sidroe lam kheureunda\nHana panyang ulon peugah, takot salah jeuet keu deesya\nGeukhanduri bri seudeukah, ureueng ziyarah le that teuka\n‘Abdul Muthaleb dalam kubah, teutap kisah saboh khaba\nYoh masanyan jahiliyah, hanban peurintah buet agama\nLaila haillallah, Muthaleb sah asoe syuruga\nNabi Muhammad neu gaseh that, Tuhan Hadharat ampon deesya\n;Abdullah ka dilee mate, gohlom Nabi pandang donya\nPeuet ploh uroe umu Nabi, wafeuet Siti tinggai donya\nTuwan Aminah pihka mate, gohlom lahe buet agama\nNa tujoh thon umu Nabi, mate Nini Muthaleb nama\nAbu Thaleb peulara Nabi, ayah ‘Ali nyang Murtadla\nJinoe uroe Satu, 25 Buleuen Puwasa 1434, baro ‘etnoe ( baro trok 20 on naskah asli atawa 20 halaman cit lam huruf Laten) lheueh lon salen Hikayat Abu Jeuhai nibak harah Jawoe keu harah Laten. Hikayat nyoe geupeutaba ngon geuyue salenle Medya Hus watee lon jak ngon Amal u rumoh droeneuh nyan di Cot Buklat, hana treb yoh goh buleuen Puwasa nyoe. Le that ‘rangkeum’ lam usaha lon seumalen hikayat nyoe, nyangka lon mulayi bak 3 Ramadhan 1434 H/12 Juli 2013 M. Aleh wab reumatik jaroe, ‘oh lon keutik rijang saket-singke aneuk jaroe ban dua blah jaroe. Baro meu 4 bareh lon keutik, ditunyum laju singke le aneuk jaroe. Padahai jinoe lon mengetik ngon komputer, aleh sang meunye ngon mesin Tik lagee awai hanjeuet sagaile!?. Lon peugot catatan nyoe, seubab bak: Sabtu, 25 Ramadhan 1434 H ( 3 Agustus 2013 M), yakni hari ini adalah dalam rangka mengenang atau Ultah ke 29 kecelakaan di jalan raya yang saya alami di Yogyakarta. Naas itu terjadi hari Sabtu, 25 Ramadhan 1405 (15 Juni 1985 ) sekitar pukul 13.00 wib di wilayah Kalasan, lk 8 km sebelah timur kota Yogyakarta. Pada hari itu, kami mahasiswa peserta KKN-UGM dijemput pulang ke kampus setelah melaksanakan tugas Kuliah Kerja Nyata selama dua bulan lebih. Saya sendiri, T. Abdullah Sulaiman beserta empat orang teman lainnnya ditugaskan di desa Guli, Kecamatan Nogosari, Kabupaten Boyolali, Jawa Tengah. Selesai acara perpisahan dengan “Pemda Kabupaten di Boyolali” konvoi mahasiswa KKN-UGM bergerak pulang ke Kampus UGM Yogyakarta. Setelah melintasi Candi Prambanan peristiwa naas itu terjadi. Sebuah mobil Colt pengangkut barang tivi tiba-tiba menabrak saya. Akibatnya, saya perlu berobat dua tahun, secara medis di kota dan tabib patah di gunung. Nyaris skripsi tak selesai. Syukur Alhamdulillah, semua hambatan itu teratasi juwa akhirnya. Semoga kedepan rahmat dan karunia Allah Swt semakin berlimpah dicucurkan kepada saya sekeluarga serta bagi kaum Muslimin-Muslimat ban Sigom Donya!. Selamat Menyambut Hari Raya ‘Idul Fitri 1434 H, mohon-maaf lahir dan bathin!!!.\nNeugaseh that hana sakri, wasiet Abi tan meuriba\nDua blah thon umu Nabi, that beureuhi cahya muka\nSifeuet that jroh bangsa leubeh, lidah faseh hana tara\nSu mangat that narit mameh, hantom beungeh taeu muka\nUlon seubut sifeuet Muhammad, soe nyang ingat that bahgiya\nGeulunyueng dua bak ibrat, bak beureukat neu peujeuet keupala\nBibi teuseubeh lidah zike, sinan hase Tuhan peuna\nBahsa ‘Arab Nur keumari, cahya Nabi buleuen purnama\nHate nurani nyawong rahmani, panghulee Nabi jroh lagoina\nSoe tumei mat jaroe Nabi, bee kasturi bee syuruga\nPruet eleumee bulee badan, mangat beewan hanatara\nCahya muka miseue intan, cahya badan sang meutiya\nBulee timoh nibak badan, beeji naban gahru jeumpa\nNaleueng Syuruga oek di ulee, mangat that bee nibak ‘atha\nRupa that jroh hana lagee, buleuen reudee cahya muka\nBungong lawang hate ikhlas, badan ceudah sang geuteumpa\nRupa Nabi sangat indah, bibi mirah sang keuseumba\nTeumpat lahe Neu di Mekkah, meunan peuneugah dum ulama\nMama Nabi Saidina Hamzah, Tuwan ‘Abdullah nan Ayahnda\nBunda Nabi Tuwan Aminah, Siti Halimah nyang peulara\nHidong manyang peurteungahan, bee janjongan gahru jeumpa\nPaleuet jaroe jroh meukulam, oek neu hitam miseue baja\nBadan sihat bee pi mangat, Nabi Muhammad panghulee kita\nNa peuet ploh droe kana sahbat, neu gaseh that hanatara\nBee kasturi bee Muhammad, narit mangat miseue saka\nUroe malam bee meukeumat, Malaikat dum seureuta\nAneuk yatim ‘oh meuteumei, neu gusuek diulee ngon tangannya\nNeugaseh that hana lagee, peue jilakee neu karonya\nSoe na grah tapeugah droe, neu keubah jaroe ateueh dada\nGrah pi gadoh pruet pi katroe, niekmat sampoe jeueb anggouta\nAneuk jaroe miseue sungoe, paleuet jaroe laot raya\nJaroe murah Nabi geutanyoe, barang kasoe mameh muka\nSampoh jaroe jeuet keu ubat, ie babah jeuet keu peunawa\nDum peunyaket gadoh siat, peue nyang hajat sampoe pinta\nTeubiet reuoh nibak badan, hase tuwan dum peukara\nNgon bee nafaih bee keumunyan, jampu sajan bee komkomma\nSifeuet Nabi han ek simpan, mit na jalan lon peunyata\nBak sireutoih lon boh saboh, meubek gadoh kira-kira\nSifeuet Nabi han ek teuoh, bandun jroh-jroh tan upama\nSaboh khaba ‘ohnoe outoh, laen lon boeh he saudara\nLa ila haillallah, sangat indah sifeuet Mustafa\nMaulod Nabi nanggroe Makkah, ureueng ziyarah keunan teuka\nImum Syafi’I nyang beuet kisah, Rasulullah geucalitra\nSoe khanduri raya faidah, Tuhan balaih page Syuruga\n( Catatan: 11 bait setelah Ultah ke 29 tahun di atas, mulai saya salin sekitar jam 11.00 pada hari Senin, 24 Beurapet 1434 alias 24 Zulqaidah 1434 H alias 30 September 2013 M, poh 9.51 mlm, T.A. Sakti ).\nRabiul Awai uroe dua blaih, nanggroe Makkah nyang keureuja\nGeutueng beureukat geujak ziyarah, nanggroe Makkah teumpat Bunda\nBak uroe nyoe geubuka Kakbah, Rasulullah pandang donya\nGeubeuet kisah Maulod Nabi, salen geubri nibak raja\nNiet ta syuko Nabi lahe, galak hate galak suka\nLahe baten na khanduri, hate suci bekna riba\nSoe kanduri ikhlas hate, uroe page lam Syuruga\nLam buleuen nyan takhanduri, Imum Sayuthi nyang calitra\nKanduri Maulod soe na hajat, pileh teumpat nyang utama\nBid’ah hasanah bukon siat, Syiah mufakat Ibnu Hajar\nLahe baten seukalian, dum nibak nyan niekmat teuka\nAdat han hase nyan disinan, lam buleuen nyan takeureuja\nKata ulama siteungoh kheun, barang ri buleuen pi neu ridha\nPeue nyang mudah nyan ta makeuen, sithon siseuen ta keureuja\nHasyiqah Tuhfah( ) Ibnu Hasyim, kalon Polem bek syok sangka\nSithon siblet ta peulazem, awai musem ta keureuja\nSoe kanduri ji peukayem, nyan hai Dalem meubahgiya\nHafith Nashiruddin, beuta yakin bek syok sangka\nMeunan geukheun dalam Kitab, Abu Lahab kureueng syeksa\n‘Oh troih gantoe uroe Seunanyan, beurang kajan na seureuta\nSabab neu syuko lahe Muhammad, sidroe namiet neu peumeurdeka\nBuleuen duablah uroe Seunanyan, sabe meunan neupeu meurdeka\nSabab suka keu janjongan, ‘azeueb neuhan that geusyeksa\nLam Nuraka beurang kajan, ‘azeueb taulan na cit reuda\nNyan dum balaih ureueng kafe, mukmin pakri Babul aula\nKata rawi poriwayat, tango sahbat lon calitra\nDi nanggrpe Meuse ureueng sidroe, ureueng lakoe that taqwa\nRabiul awai dua blah uroe, ‘oh troih gantoe geukeureuja\nKanduri maulod gobnyan sidroe, Nabi geupujoe seulaweuet geuba\nToe rumoh nyan ureueng kafe, biek Yahudi umat Musa\nBak siuroe Tuhan neubri, jeum teukeudi bak Rabbana\nJikalon ureueng kanduri, pujoe Nabi geubeuet do’a\nMeuwoe kisah keu Yahudi, ngo lon rawi he syeedara\nTanyong inong ubak lakoe, meunoe bagoe ji pareksa\nWahe judo tango kamoe, ulon teunyoe tanyong khaba\nUreueng Islam rab geutanyoe, lone u bunoe sang geukeurija\nJi kanduri bunoe uroe, peue jipujoe nyang that raya\n‘Oh trok bak thon lam buleun nyoe, sabe meunoe ji keurija\nDalam lumpoe meunan leumah, sang ji seumah Nabi kita\nInong Yahudi that meutuwah, pujoe Allah lam rahsiya\nAwai kafe Islam dudoe, dalam lumpoe Syahadat jiba\nTeugoh janji ureueng binoe, dalam lumpoe ngon Allah Ta’ala\nLheueh neu wasiet dum sinaroe, Nabi neuwoe jih pih jaga\nBan teukeujot bak meulumpoe, mata uroe ka teurpanca\nJi beudohle ban dua droe, deungon lakoe sigra jaga\nJitron u yub teuma dudoe, mata uroe pika jula\nRupa Nabi ji eu lam lumpoe, hate teugoe-goe syuko jiba\nTeuduek inong kisah lakoe, tango adoe lon calitra\nSigra dua ji meulumpoe, Tuhan sidroe bri rahsiya\nHingga beungohle ngon uroe, buka putoe sigra-sigra\nBri seudeukah di Polakoe, hana bagoe hate suka\nDum makanan ka jijak bloe, ureueng nanggroe ji seuranta\nPeue kanduri bak uroe nyoe, hantom meunoe dilee nyangka\nTeungku peugah ubak kamoe, kanduri nyoe keupeue guna\nPeue makeusud peugah jinoe, ubak kamoe neu calitra\nInong tanyong awai dudoe, seuot lakoe meunoe khaba\nWahe judo nyang sambinoe, buklam kamoe na rahsiya\nNabi Muhammad ulon lumpoe, Tuhan sidroe nyang peunyata\nNanggroe Makkah neujak keunoe, bak geutanyoe neu peuteuka\nRupa jroh that hana bagoe, that samlakoe hanatara\nKu Iseulam ulon sidroe, dalam lumpoe meunan rasa\nLon meusyahadat dalam lumpoe, lon mat jaroe Nabi kita\nLheueh Islam ulon sidroe, Nabi neuwoe lon pi jaga\nNyan meukeusud kanduri nyoe, sabab kamoe masok agama\nRabiul awai dua blaih uroe, troih bak gantoe jinoe kutika\nKanduri Maulod Nabi kheun proe, bak lon sidroe neu calitra\nSoehan kanduri beurang kasoe, uroe dudoe jih geusyeksa\nMeunan Nabi kheun bak kamoe, ulon teunyoe ku peucaya\nIman teugoh ulon teunyoe, kalheueh bunoe masok agama\nBan jidengo kheun Polakoe, teukab jaroe di Podara\nTeuma seuot ureueng binoe, ulon teunyoe hireuen raya\nDilon buklam ku meulumpo, mureh uroe teubiet faja\nNabi Muhammad neujak keunoe, deungon kamoe peugah haba\nRuoa iloek that samlakoe, jroh that bagoe hanatara\nKa meutuwah ulon sidroe, roh lam jaroe Meukuta donya\nKu meusyahdat dalam lumpoe, hate teugoe-goe keu agama\nKu Iseulam ulon teunyoe, ‘ohlheueh kamoe teuma gata\nInong Yahaudi meunan hareutoe, ubak lakoe ji calitra\nMasok Islam bandua droe, dalam lumpoe lam rahsiya\nMangat hate hana bagoe, bandua droe masok agama\nLheueh Iseulam inong Yahudi, ji kanduri lakee do;a\nMangat hate hana sakri, bandua si sama-sama\nNyankeu indah ta khanduri. Teuka Nabi bak rumoh gata\nLeumah lumpoe inong Yahudi, Tuhan neubri masok agama\nTueng ‘ibarat he ya akhi, beurang kari agam dara\nHabeh ‘ohnoe haba Yahudi, ngo lon rawi laen punca\nLailaha iliallah, pujoe Allah bek talupa\nMuhammadur Rasulullah, kheun dibabah bek na reuda\nPasai nyang phon ‘ohnoe sudah, ulon peugah pasai dua\nNabi geutanyoe neu meubantah, neu meureupah deungon apa\nNgon Abu Juhai neu meureupah, meunan kisah dum ulama\nYohmasa nyan jahiliyah, Nabiyullah gohlom raya\nRaja Husyam ulon peugah, nanggroe Mekkah sinan raja\nAbu Jeuhai nyankeu ayah, raja meugah hanatara\nRakyat rame nanggroe luah, kaya limpah le areuta\nRaja Habsyah*) teutap kisah, Nabiyullah lom meugisa\nLailaha illallah, sidroe Allah nyang kuasa\nDua blah thon umu Nabi, goh soe turi nyoe Ambia\nMuhammad yatim nan geurasi, gohlom Nabi peudong agama\nAneuk miet dum jeuet keurakan, nyang na sajan saboh masa\nNa peuet ploh droe bak bilangan, lam nanggroe nyan ban seulingka\nUmu santeuet muda saban, jroh lakuan saban rupa\nSabe-sabe ngon janjongan, ban 40 nyan Muhammad nama\nNeu gaseh that nyan keurakan, sa pakaian saban rupa\nKupiyah iloek? Ngui janjongan, bandum meunan sama-sama\nIja meukasab keu syuruban, hana lawan ngon tapeusa\nBuleuen purnama nintang sajan, keu piasan langet donya\nRakan 40 saban-saban, ban lakuan sang saboh Ma\n‘Oh jeuet Mukim keu jamaah, ngon Muhammad na 41\n‘Oh watee beungoh ka meusapat, seupot meuhat woe u tangga\nJak meusaho duek meusapat, ho Muhammad keunan teuka\nTuto narit bri nasihat, neu yue taat keu Rabbana\nHana tom cre pi meungsiat, peuet ploh sahbat sang saboh Ma\nJak meuron-ron ngon Muhammad, hate mangat sahbat dumna\nMuhammad jak Jabal Kubes, sabe keudeh ubak Apa\nRakan 40 that neu gaseh, bandum habeh sajan neuba\nNabi peurunoe ngon kalimah, neu amanah buet agama\nMuhammad Rasulullah, kheun dibabah bek talupa\nBitpi hana lom tron wahi, tuto Nabi dum sibeuna\nRakan 40 Tuhan neubri, hantom seu-i sabe teuga\nSabe-sabe deungon Nabi, that juhari taeu rupa\nUroe geujak malam geuwoe, maseng bak droe rumoh tangga\nKheundak Tuhan bak siuroe, rakan 40 droe ji meukhaba\nHe Muhammad deungo jinoe, dumna kamoe gaseh keu gata\nSajan gata malam uroe, kamoe 40 droe jarak hana\nKamoe pakat bak siseun nyoe, gata jinoe meuboeh raja\nSabab gata jroh peurangoe, bandum kamoe hate suka\nMeunan geukheun dum sinaroe, ban 40 droe saban hba\nDua blah thon umu sampoe, kaseb ragoe dum bicara\nBan 40 droe saban peugah, Nabiyullah geuboh raja\nNabi deungo meunan seumbah, kabui pantah neutem ridha\n‘Oh lheueh bai’at geumeu sumpah, nabiyullah geuboh raja\nNabi keuraja taulan keu rakyat, sapeue pakat ban 41\n‘Oh sare lheueh geutueng bi’at, Nabi Muhammad boeh keuraja\nRakan 40 hate mangat, ka seulamat nibak bahya\nAteueh gunong Jabal Kubes, bi’at sideh sabe muda\nNabi Muhammad that geumaseh, kawom wareh that muliya\nUreueng laen hansoe tuban, sidroe Tuhan thee sibeuna\nSidroe raja 40 rakan, muda saban sang saboh Ma\nSabe-sabe ngon janjongan, ban 40 nyan saboh nama\nSidroe Nabi 40 rakan, sa pakaian saban rupa\nKisah Nabi teutap ‘ohnan, nyoe kurangan laen haba\nBukon sayang bungong karah, rupa ceudah hanatara\nAjayib subhanallah, ngo lon kisah sidroe raja\nJeueb2 nanggroe meusyuhu meugah, Kaya limpah hanatara\nNeu kheurajeun nanggroe Mekkah, that barullah ngon areuta\nRakyat rame nanggroe luah, troh u Jeudah droeneu raja\nYoh masa nyan jahiliyah, bandum seumbah patong beurahla\nRaja Husyam nan Sulotan, meunan rakan gob peukhaba\nMasa kheurajeuen raja Husyam, agama Islam gohlom nyata\nSeumah patong uroe malam, nyan dikhadam jeueb2 raja\nNam blah raja dalam reugam, raja Husyam nyan nyang raya\nAneuk raja pina sidroe, ureueng lakoe Tuhan karonya\nRupa hibat hana bagoe, dalam nanggroe meunan hana\nNgon beurani kuat hansoe, that peungaroe ilok rupa\nKulet puteh that samlakoe, hana bagoe hibat rupa\nPeukayan hu nibak asoe, intan pudoe ngon meutiya\nEk jime brat siribee katoe, dum siploh droe phalawan teuga\nHansoe lawan jeueb2 nanggroe, that seureuloe aneuk raja\nNa peuet reutoih rakan sajan, nyang pilihan kaya-kaya\nUmu santeuet rupa saban, sa pakaiyan saban muda\nKulah kama tampok intan, syuruban meusuri wangga\nBan 400 sa pakaiyan, saban-saban deungon raja\nSoe nyang kalon that sukaan, keu rakan ji gaseh raya\nPermanyenan ngon piasan, han sapeue tan aneuk raja\nPeukaiyan hu nibak badan, meueh ngon intan dum peurmata\nBan 400 saban-saban, sa pakaiyan brile raja\nJijak meu’en dalam nanggroe, 400 droe rakan jiba\nBeungoh jijak seupot jiwoe, geunap uroe meudi wangga\nSaboh Bale lam meuligoe, teumpat duek droe aneuk raja\nLimong blah thon umu sampoe, geunap uroe meu’en guda\nNama geuhoi Abu Juhai, sangat bubai bak agama\nMantong muda teungoh dai-dai, gohna akai ngon bicara\nTeutap siat Abu Juhai, ubak asai lon peugisa\nUlon seubut Nabi Muhammad, beuta ingat he syaudara\nRakan 40 kalheueh bi’at, neu amanat keu agama\nNabi raja rakan rakyat, nyang mupakat bak bicara\nBak siuroe neu beurangkat, deungon rakyat 40 neuba\nNabi neujak padang Ibthah, padang luah hanatara\nKeunan meuneu’en ureueng Mekkah, bak Ibthah padang raya\nAntara Mina deungon Makkah, teumpat Ibthah neu calitra\nRaja-raja uleebalang, dum sibarang keunan teuka\nTeumpat meu’en nyang geulanggang, sabab padang luah raya\nPiasan le dum sibarang, tambo geundrang keunan geuba\n‘Ohtee beungoh geumeusapat, seupot meuhat dum geugisa\nMakna Ibthah nama teumpat, nyang luah that pahok( ) raya\nUreue Haji dum geutupat, jinoe meuhat geuboh nama\nMakkah jarak ngon Mina toe, rotdeh rotnoe gunong dua\nKeunan meusapat ureueng nanggroe, dum sinaroe gasien kaya\nBeungoh geujak seupot geuwoe, bak teumpat droe maseng jeumba\nNabi geujak bak siuroe, ngon 40 droe sajan neuba\nBan sare troih keunan Nabi, meureumpokle aneuk raja\nAbu Jeuhai kalon Nabi, teuka beunci dalam dada\nDijih jiduek ateueh kurusi, wet-wet gaki aneuk raja\nKeudeh mata ateueh Nabi, jikalon ci pakri rupa\nJi eu hana hormat neubri, beungeh sang ri rimueng Beungga\nAbu Juhai ateueh kurusi, di Nabi hana neu sapa\nJi eu hana neu padoli, teuka beunci aneuk raja\nKa jitroh dam dalam hate, hana lahe nyan u luwa\nNabi laloe neumeu dike, hate hadle keu Rabbana\nGeunap uroe meunan sabe, saket hate aneuk raja\nNeujak neuwoe rotnan sabe, neumeu zike raya-raya\nAbu Juhai saket hate, leumah pike dalam dada\nUbak rakan ji peugahle, meunoe syawe aneuk raja\nWahe sahbat ngo lon lahe, pakri pike nibak gata\nMuhammad yatim jinoe pakri, tan padoli kamoe raja\nUlon sidroe tan jituri, hana jibri hormat mulia\nKeujih sidroe that ku banci, jinoe pakri nibak gata\nJijqk jiwoe rotnoe sabe, ji meudike raya raya\n‘Ohtee beungoh jijak u gle, rotnoe sabe ‘oh jigisa\n‘Ohtee jijak jihoi sare, ji meuzike rot leuen raja\nTan ji ingat Ma ji tanle, dijih sabe seu-u raya\n‘Ohtee jijak singoh u gle, jih tapake uleh gata\nRot leuen kamoe bek dijakle, ji meudike kiroh raya\nMeuhan jipateh tapoh mate, bandum sare ban 41\nAbu jeuhai meunan syawe, ji seuotle rakan dumna\nAmpon daulat po dikamoe, narit jaknyoe sabet beuna\nMuhammad han taklok keunoe, pike kamoe laen kira\nDijih laen meupeurangoe, agama nyoe han jiridla\nMeunan pike nibak kamoe, hantom keunoe na jiteuka\nHan ji taklok bak geutanyoe, laen peurangoe yatim tan Ma\nBeungoh jijak seupot jiwoe, na 40 droe rakan geuna\n‘Ohtroih baklon leuen meuligoe, pok-prok jaroe ji peusuara\nJi peukiroh jijak jiwoe, hanthee kudroe yatim tan Ma\nBale tapoh singoh uroe, taboeh taloe dum sineuna\nMeuta lurong tuwanku droe, ache dudoe jeuet jih raja\nNyang got tapoh laju jinoe, pike kamoe meunan gura\nMuhammad laen peurangoe, ban laku nyoe lone u rupa\nMeunan khaba dum sinaroe, ji hareutoe ubak raja\nAbu Juhai teutap iem droe, duek teupipoe ateueh keuta\nHingga seupotle ngon uroe, pakat sampoe putoih khaba\nAbu Jeuhai lon hareutoe, u meuligoe jiek sigra\nDeungon rakan dum sinaroe, sajan ngon droe aneuk raja\nAbu Juhai teutap ‘ohnoe, Nabi geutanyoe lon calitra\nHingga beungohle ngon uroe, rakan 40 droe keunan teuka\nCabeueng kheureuma sikrak sidroe, mat dijaroe bandum rata\nRot leuen raja neujak neuwoe, geunap uroe hana reuda\nNabi neujak ngon rakan droe, hingga sampoe padang raya\nTeutap Nabi siat ‘ohnoe, lon kisah nyoe aneuk raja\nAbu Jahai lon hareutoe, beungoh uroe beudoh sigra\nNgui peukayan dum u asoe, intan pudoe ngon mutiya\nDeungon rakan 400 droe, di jaroe alat dum rata\nJi meujak poh Nabi Muhammad, meunan ingat aneuk raja\nPadang Ibtah dijak leugat, ubak teumpat luwah raya\nNa 400 jiba rakyat, saban kuat aneuk raja\nMat dijaroe bandum alat, ladom tungkat ladom cokma\nBan 400 saban kuat, rupa hibat hanatara\nBan sare troih ubak teumpat, surak leugat aneuk raja\nBandum seu-u taeu rakyat, ji lumpat ji lila lila\nLon peuriwang Nabi Muhammad, neupeu ingat bak ngon neuba\nTango kamoe wahe sahbat, dong beusapat bandum gata\nBekta takot raja bangsat, Tuhan Hadlarat soe peulara\nBeudoih lawan laju leugat, poh ngon tungkat cabeueng khurma\nTa peujok droe bak Hadlarat, sidroe kudrat nyang kuwasa\nTeulheueh wasiet ngon amanat, Nabi Muhammad beudoh ngaza\nRakan 40 beudoh leugat, jak meusapat santeut banja\nAbu Jeuhai ‘alaihi laknat, prang Muhammad Keumala Donya\nPadang Ibtah nyang luah that, nyankeu teumpat prang Maulana\nJi deumpekle bandum rakyat, geu ek leugat laju teuma\nBandua ho ka meusapat, poh ngon tungkat cabeueng kurma\nAbu Jeuhai beungeh jithat, ji lumpat na limong deupa\nJisuet peudeueng teuma leugat, jicang sahbat Nabi kita\n‘Oh jitak ka meulipat, peudeueng meuhat patah dua\nDeungon tulong Tuhan Hadlarat, bandum sahbat han binasa\nBandum seu-u beurani that, ngon kuat meuteumeung teuga\nYohnyan beungeh bandum sahbat, geupoh leugat rakan raja\nLadom mate keunong tungkat, ladom rakyat reuloh jungka\nBandua ho geumeu tak tak, deumpek surak hana reuda\nLadom asoe jihka pipak, teuntang utak darah teupanca\nSahbat Nabi hana rusak, Ilahon haq nyang peulara\nBandum seu-u hate galak, laju geutak lam kawan raja\nAbu Juhai hate palak, rakan rusak bandum rata\nLadom luka bak tangkurak, ladom utak beukah dua\nPatah teuot han jeuet jijak, ladom pipak asoe luka\nBan 400 rata rusak, hate palak aneuk raja\nDeungon tulong sidroe Tuhan, han jipaban tukri daya\nKateumakot bandum rakan, yo ngon badan miseue geumpa\nAbu Jeuhai susah hanban, han ek lawan ‘oh jikira\nJi surotle bandum rakan, beungeh hanban aneuk raja\nHan ekle theun saket badan, bandum rakan ka jiguda\nBan 400 jiplueng yohnyan, sidroe pihan na jigisa\nSahbat Nabi kalon meunan, geulet yohnyan lagee raya\nGeusurakle seukalian, geulet rakan aneuk raja\nSahbat Nabi that sukaan, pujoe Tuhan hana reuda\nAbu Juhai lon peugah ban, sajan akan aneuk raja\nDalam kuta jiplueng yohnyan, ngon janjongan tinggai diluwa\nAbu Jeuhai teutap ‘ohnan, lon karangan Nabi kita\nBandum sahbat hate mangat, ka seulamat nibak mara\n‘Oh leupah woe raja laknat, Nabi Muhammad teuma gisa\nDeungon rakan bandum sahbat, troih u teumpat dilee nyangka\nNabi piyoh teuma leugat, bandum rakyat hek lagoina\nBan 41 duek meusapat, sidroe sahbat buka haba\nKamoe lakee ya Muhammad, makanan mangat nibak gata\nNeubri piyoh kamoe siat, sabab hek that deuek meuraya\nBan Nabi ngo khaba sahbat, beudoh leugat sigra sigra\nNabi jakle bak ‘Atikah, seureuta limpah ngon ie mata\nMeunoe sabda Nabi Allah, peue na mudah wahe Mama\nRakan ulon bandum payah, deuek deungon grah silagoina\nNeubri makanan peue na mudah, neu seuleuah wahe Mama\nMeunan neukheu Nabiyullah, tuwan ‘Atikah moe meu’a’a\n‘Atikah com Nabiyullah, sare limpah ngon ie mata\nUlee Nabi bak dada ‘Atikah, ingat keu Ayah deungon Bunda\nDroe neu mate aneuk neukeubah, tan bube drah na areuta\nMeunoe neu kheunle ‘Atikah, ile limpah ngon ie mata\nAllah Allah hu ya Allah, ban peurintah Po lon gata\nNyang pat laen tan lon peugah, gata nyang sah amat kaya\nKeumuen lon deuek hanpeue lonbri, he ya Rabbi putoih asa\n‘Atikah com ulee Nabi, hana sakri neumoe rugha\nSira neumoe neu meurawe, ‘Atikah kheunle meunoe khaba\nWahe aneuk jantong hate, bungong pade kumuen raja\nMakanan tan peuekeu lon bri, jinoe pakri bijeh mata\nSabab ulon gasien faki, siblah ruti pajoh duwa\nMakanan tan sapeue hanle, he boh hate deuek karasa\nTuan ‘Atikah meunan syawe, Nabi moele ro ie mata\nIngat sahbat weueh that hate, neumoe sabe hana reuda\nHari Sabtu-Ahad, 21-22 Zulhijjah 1434 H/26-27 Oktober 2013 M ulon puphon kuliah di Pasca Sarjana UIN Ar-Raniry Banda Aceh nyang dipeutatehle Muhajir. Selain antar-jemput, pada jam 10 dan 16 dia menjenguk saya buat ‘urusan DM’. Bale Tambeh, 28 Oktober 2013 jam 22.44. Semoga usaha kuliah S 2 saya ini mendapat rahmat dan ridha Allah Swt. Aminn!, T.A. Sakti.\nNgon ie mata laju ile, Rabbon Kade nyang kuwasa\nLeuen ‘Atikah khuruma mate, on ji tanle trebka lama\nNeucok ie mata neu sampohle, gusuek sare ban seulingka\nDeungon Kudrat Rabbol Kade, khuruma mate udep sigra\nJi teubiet on dum sagaibe, teudong sare ban seulingka\nTeubiet bungong ka meurungkhe, ji meubohle bandum rata\nMasak laju bandum sare, jeueb2 tangke mirah rata\nDeungon Kudrat Rabbol Kade, khurma mate meuboh sigra\nMukjizak Nabi neu peulahe, sahbat sare deuek lagoina\nYohnyan Nabi mangat hate, sit neu potle boh khuruma\nRasa mameh hana sabe, sang2 mise kaye Syuruga\nLheueh neupot boh uleh Nabi, bak pi mate miseue nyangka\n‘Atikah eu meunan alamat, teumakot that hanatara\nReubah pangsan gadoh ingat, Nabi Muhammad pruih dimuka\nPuleh laju deungon siat, ‘Atikah leugat beudoh sigra\n‘Atikah com Nabi Muhammad, neu peuingat meunoe haba\nWahe kumuen lon peuingat, nyoe amanat lon bak gata\nBek tapeugah nyoe alamat, lon peuingat nyang sibeuna\nGata kumuen na muekjizat, Tuhan hadlarat nyang karonya\nLheueh ‘Atikah neu peuingat, Nabi Muhammad teubiet u luwa\nBan sare troh ubak sahbat, neujok leugat boh kheuruma\nGapajohle bandum rakyat, mangat pithat cati rasa\nGrah deungon deuek gadoh siat, ngon mukjizat Nabi kita\n‘Oh lheueh makeun bandum sahbat, meutamah kuwat deungon teuga\nSoena pajoh kheuruma mukjizat, page teumpat lam Syuruga\nNyan nur iman teugoh ingat, Nabi Muhammad ji peucaya\nIman teugoh badan kuwat, bandum sahbat hate suka\nHingga seupot uroe leugat, woe u eumpat maseng jeumba\nBan leupah woe bandum sahbat, Nabi Muhammad woe bak Mama\nNabi neueh teuma siat, malam leugat laju jula\nHingga beungoh uroe leugat, bandum sahbat bandum teuka\nUreueng peuet ploh ka meusapat, sapeue pakat ngon bicara\n‘Ohlheuh makeuen bandum sahbat, geujak leugat padang raya\nNyang jak dikeue Nabi Muhammad, neu peuingat sahbat dumna\nPadang Ibthah troih beurangkat, bandum sahbat meuseuninya\nMaseng-maseng duek bak teumpat, meunan adat dilee nyangka\nCabeueng khurma geumeutungkat, ngon Muhammad bandum rata\nNabi neuduek saboh teumpat, sajan sahbat nyang sigona\nTeutap Nabi dilee siat, lon riwayat aneuk raja\nBaroe talo beungeh jithat, uroe nyoe meuhat jipoh bila\nMeunan pike raja bangsat, ek troih hajat bak jikira\nJi keumeung poh Nabi Muhammad, meunan ingat po ceulaka\nPeuet reutoih droe dijih sahbat, saban kuwat aneuk raja\nDua ribee jiba rakyat, ji peusapat dum nyang teuga\nMaseng-maseng geuba alat, kadom tungkat na ube pha\nSare cikop bandum rakyat, beudoh leugat aneuk raja\nBlang Ibthah ji beurangkat, ubak teumpat padang raya\nSare leumah Nabi Muhammad, ji peuingat bak ngon jiba\nBeudoh kaju jinoe leugat, prang takarat bandum gata\nMuhammad Yatim deungon sahbat, drop taikat ban 41\nBaroe talo malee kuthat, uroe nyoe meuhat tatueng bila\nJi keumeung poh Nabi Muhammad, meunan ingat aneuk raja\n‘Ohsare kheueh ji meupakat, beudoih leugat prang ji ngaza\nJi surakle bandum rakyat, galak jithat aneuk raja\nAteueh Nabi jiek leugat, jikarat meulumba-lumba\nTeuma neukheun Nabi Muhammad, neu peuingat sahbat dumna\nBeudoih laju wahe sahbat, Malaikat sajan gata\nBek tatakot raja bangsat, Tuhan Hadlarat nyang peulahra\nTeulheuh Nabi neu amanat, bandum umat beudoih ngaza\nBandua ho geuek leugat, ‘oh meusapat geumeuwawa\nGeumeupoh-poh deungon tungkat, prang raya that hanatara\nSahbat Nabi hana saket, Malaikat nyang theun sangga\nNibak baroe that nyoe kuwat, bandum sahbat gasang raya\nRakan raja geupoh leugat, ngon tungkat cabeueng keuruma\nDeungon tulong Tuhan Hadlarat, neubri kuwat deungon teuga\nPhon beungoh kon troih cot uroe, hingga sampoe watee ‘Asa\nHana talo keudeh-keunoe, prang uroe nyoe that bak nyangka\nSahbat Nabi lon hareutoe, ban 40 droe that guranta\nRakan raja dum sinaroe, luka asoe patah ngon pha\nJi meupoh-poh sabe keudroe, aduen adoe ji meuwawa\nJipoh keudeh karoh keunoe, meuseugamoe dalam tantra\nJabot peudeueng nibak jaroe, roh ateueh droe jih meugisa\nJitak sahbat roh keunong droe, peudeueng meuwoe rhot bak muka\nLethat rusak dum sinaroe, ngon peudeueng droe rakan raja\nSusah jithat hana bagoe, luka asoe reuloh jungka\nSahbat Nabi han meupaloe, Tuhan sidroe nyang peulahra\nGeuliyueng tuloe mata seupot, meubalot sabe saudara\nRakan raja nyum teumakot, yo ngon atot miseue geumpa\nJi eu rakyat ka meusurot, that meupoet-poet aneuk raja\nAbu Jeuhai that teumakot, muka jikrot malee raya\nPrang ka talo rakyat surot, uroe seupot awai ‘Asa\nSahbat Nabi ulon seubut, hana kuyut be seuma\nGeu eu musoh ka meusurot, let dilikot lagee raya\nHabeh jiplueng dum sinaroe, laju jiwoe dalam kuta\nAbu Juhai yohnyan jimoe, sang geumanoe ngon ie mata\nMalee jithat hana bagoe, ureueng nanggroe le binasa\nTroih lam kuta dum sinaroe, ji piyoh droe rakyat dumna\nRakyat laen habeh jiwoe, peuet reutoh droe sajan raja\nAbu Jeuhai teutap ‘ohnoe, Nabi geutanyoe lon peugisa\nTalo musoh dum sinaroe, Tuhan sidroe nyang peulahra\nHingga seupot ‘Asa uroe, Nabi neuwoe teuma gisa\nSahbat 40 bandum sajan, that sukaan hanatara\nDeungon tulong sidroe Tuhan, meusidroe tan na binasa\nTroh u teumpat po janjongan, neuek yohnyan ubak Mama\nSahbat 40 lon riwayat, woe u teumpat maseng gisa\nHingga malam uroe leugat, teutap siat saboh haba\nGalak tabeuet jak u Langkat, galak bangsat jak sikula\nAmma ba’du wahe adek, Meunasah Parek bineh jurong raya\nAbu Jeuhai lon riwayat, tango sahbat lon calitra\nBak malam nyan meuduek pakat, malee jithat talo ngaza\nWazi meuntroe duek meusapat, musyawarat aneuk raja\nAbu Jeuhai yohnyan jimoe, ri geumanoe ngon ie mata\nMalee jithat hana bagoe, ureueng nanggroe talo ngaza\nGeumeusapat lam Meuligoe, wazi meuntroe ban seulingka\nBalek keunoe balek keudeh, mata puteh miseue saga\nBah lon peugah meusilapeh, tango wareh lon calitra\nTeuma teuka sidroe Raeh, ureueng meuceh sukee raja\nJeuet ji balek meunoe meudeh, akai areh le bicara\nShahir Kharab nan ka meuceh, ureueng peuneuleh biek meubangsa\nGobnyan sidroe peugah akai, ji tanyong hai ubak raja\nPakon tamoe Abu Jeuhai, soe peukanjai pomeukuta\nPeugah bak lon pakri pasai, akhe awai tacalitra\nSabab gata mantong dai-dai, lon boeh akai ngon bicara\nTeuma seuot Abu Juhai, phon bak asai ji calitra\nLon he Raeh kaseb kanjai, gadoh akai ngon bicara\nSidroe yatim nan Muhammad, that khianat hana ngon sa\nHabeh jipoh bandum rakyat, ngon tungkat cabeueng khuruma\nRakan dijih hana cacat, utoeh silat keunong hana\nHandeuh taeu ‘oh jilumpat, miseue kilat tajam raya\nBan peuet ribee dilon cacat, lon peuubat habeh luka\nNyankeu Raeh sosah lon that, pakri pakat toh bicara\nPakri akai nyang naseb hat, peugah leugat uleh gata\nAbu Jeuhai meunan kheun proe, Raeh sidroe laen haba\nHe tuwanku pakri tajeuet moe, bit raja nyoe malee hana\nSang aneuk miet meupeurangoe, pakon meunoe wahe raja\nSangkon gata ureueng lakoe, bak lon sidroe meunan kira\n‘Ayeb keuji hana bagoe, jeueb jeueb nanggroe gob ceureuca\nMuhammad yatim dijih sidroe, digata roe leubeh laksa\nTajeuet peugah han ek tapoh, yatim saboh aneuk tan Ma\nKeupeue badan ugoh-ugoh, bandum teuboih hana guna\nNacit baklon akai saboh, deungo beujroh wahe raja\nBekle taeh beudoh dilee, ta deungo kee sikrak haba\nLon bri akai nyang meuteuntee, rot tatipee yatim tan Ma\nTamita ie deungon bate, taseubee bak jalan raya\nIe nyan taple ateueh rot ueh, ‘oh jijak pueh gla lagoina\nJalan rapat dum tayue kueh, jeueb2 rot ueh ie beurata\nMita bate nyang raya that, nyang ek na brat limong gunca\nAteueh rot ueh geuboh leugat, bak teumpat Muhammad gisa\nTayue jak eu bandum rakyat, ube sahbat kawom gata\nMeungka taeu Muhammad woe, ta peutoe geutanyoe dumna\nTa beuot phon bate keudroe, ngon jaroe ta peuba-peuba\nBak Muhammad yue beududoe, pakri bagoe taeu rupa\nMeunyo han ek jabot bate, puleh malee gata raja\nMeukon meunan ta peulagee, han ek tipee ngon tadaya\nMeunyo han ek jabot bate, jihka malee deungon gata\nTeuntee rotnoe han jiwoele, malee sabe jih ngon gata\nMeuhat jiwoe keudeh rot gle, bak lon pike meunan kira\nAdat Teungku lon tapateh, malee puleh pomeukuta\nKa jipeugah meunoe meudeh, meuceh2 ji peukhaba\nBan jideungo tuto Raeh, hate puleh aneuk raja\nAbu Jeuhai lon kheun meuceh, jihoi wareh dum seedara\nKa meusapat bandum habeh, tuto Raeh ji peukhaba\nJiboh padan meunoe meudeh, pakat habeh aneuk raja\nJibeudohle kawom Qureh, batee puteh jijak mita\nJak angkot ie saboh kawan, ro bak jalan yuele raja\nDeungon tanoh ka jiligan, jiple saban rot ueh kagla\nMita bate saboh kawan, bandum rakan yakin raya\nKa ji teumeung sineuk bate, hana lagee ceudah rupa\nLadom sungket deungon kayee, ladom pangkee ladom hila\nJiboeh taloe kawat puta lhee, ube teubee taeu raya\nJihue laju aneuk bate, dua ribee ureueng hila\nBate pitroh ka ji puwoe, lon hareutoe aneuk raja\nAbu Jeuhai peukeumah droe, cok ngon jaroe bate raya\nJi beuotle teuma dudoe, troih intang dhoe aneuk raja\nKeudeh keunoe ka jilambong, batee ban krong duwa gunca\nDuwa ribee rakyat usong, raja lambong sang boh panta\nMangat hate ureueng gampong, bate ban krong ek jibaba\nRaya panyang rupa hibat, badan kuwat hanatara\nNgon beurani teuga pithat, ek jime brat 40 gunca\nJroh peuet sagoe badan rapat, umu meuhat 16 thonka\nSajan raja ureueng lehat, duek meusapat bak rot raya\nJipreh Nabi ‘ohtee neuwoe, alat dijaroe bandum rata\nHingga seupot ‘Asha uroe, Nabi neuwoe teuma gisa\nDeungon sahbat na 40 droe, mat dijaroe cabeueng khurma\nRaja kalon Nabi katoe, jihoile droe aneuk raja\nHe Muhammad tajak keunoe, ulon teunyoe napeue haba\nBahta meuci deungon kamoe, peurab keunoe laju gata\nTeuga gata meuri sinoe, teuga kamoe nyoepat tanda\nTacuba grak bate kunyoe, peurab keunoe bekle haba\nAbu Juhai peukeumah droe, cok ngon jaroe bate raya\nLambong keudeh-lmbong keunoe, ateueh bumoe meugisa-gisa\nYohnyan Nabi tahe keudroe, neukalon proe buettan raja\nTeuka waham Nabi geutanyoe, jihoi kamoe nyan kareuna\nAdat lon woe laju jinoe, sitree lon nyoe hate suka\nJikheun yatim ulon sidroe, han keu nasoe padubawa\nMeunan pike Nabi geutanyoe, neuwoe jinoe jalan tuha\nRot bineh gle Nabi neuwoe, ngon 40 droe sajan neuba\nAbu Juhai eu Nabi neuwoe, cula caloe khem meubura\nJiyue surak ban rakan droe, pok-pok jaroe lambong ija\nSira jikhem jikheun meunoe, ulon teunyoe meuhoi gata\nBahta meuci bak uroe nyoe, deungon kamoe soe nyang teuga\nCuba seuon ateueh ulee, aneuk bate ban krong raya\nTeuga gata mangat kuthee, meuteuga kee nyoepat tanda\nSinan meuri teuga lape, ta mume batee raya\nTajak keunoe pakon tase, meuri lape deungon teuga\nNabi deungo kheun Abu Jeuhai, hana sagai neutem ridha\nSabab jihnyan hana akai, ureueng beubai tan agama\nNeuwoe laju haba kabeh, han neupateh bankheun raja\nKa jisurak kawom Kureh, jikheuh nyoe jeh hana reuda\nHe Muhammad peubuet keudeh, nyoepat nyang gleh jalanraya\nRiwang laju gata keunoe, bah ngon kamoe ka uji teuga\nPakon geusuen bak uroe nyoe, le peurangoe Yatim tan Ma\nMeunyo gata ureueng lakoe, rotnoe tawoe jalan raya\nAbu Jeuhai hoi riwang keunoe, Nabi geutanyoe han neugisa\nJiyue surak bak rakan droe, pok-pok jaroe lambong ija\nSahbat Nabi lon hareutoe, ban 40 droe ro ie mata\nSira geujak bandum geumoe, Nabi geutanyoe tanyong sigra\nWahe sahbat pakon tamoe, peugah jinoe lon ngo nyata\nJaweueb sahbat teuma meunoe, sabab lonmoe ya Saidina\nAbu Juhai jikheun meunoe, geutayoe ka talo ngaza\nEueh that hate bandum kamoe, pakri jinoe ya Saidina\nBan Nabi deungo tuto sahbat, seuot leugat meunoe sabda\nMeunye meunan tariwayat, wahe sahbat got tagisa\nBekle tawoe ubak teumpat, malee teuthat hanatara\nNabi riwang teuma leugat, deungon sahbat sajan neuba\nBansare troh ubak teumpat, jihoi leugat uleh raja\nHe Muhammad peurab keunoe, ubak kamoe laju gata\nCuba seuon aneuk bate nyoe, lone u jinoe pakri rupa\nRakan gata na 40 droe, yue beurangsoe toh nyang teuga\nBate geuhon tameu meme, meuri lape deungon teuga\nEk deungon han sinan meuri, tacuba ci uleh gata\nAbu Jeuhai meunan rawi, beudoh Nabi teuma sigra\nNeucok batee Abu Jeuhai, 600 tai brat meuhingga\nNabi neubot siblah sapai, hana sagai geuhon jina\nTahe mandang Abu Jeuhai, gadoh akai ngon bicara\nBandum rakyat tahe mandang, Nabi tatang bate raya\nNabi lambong ka neutimang, rhom u manyang troh lam hawa\nRakyat pandang dum jitangah, hana leumah bate raya\nBandum jikheun tan bideu’ah, aneuk Aminah that bit teuga\nUreueng keumalon that barullah, teuhah babah agam dara\nNa sikeujab rakyat tangah, jieu leumah batee raya\nBate karhot ateueh bumoe, bak soj bunoe tan meuriba\nNabi Muhammad neukheun meunoe, tango kamoe wahe raja\nJinoe gata rhom batee nyoe, miseue kamoe rhom lam hawa\nMeunan Nabi neu hareutoe, beudoh dudoe aneuk raja\nPeuet reutoh droe kawan sagai, bandum dai-dai mantong muda\nJi meukeumah Abu Jeuhai, gusuek sapai pura-pura(bawah mulai 1-1-\nJi meunari lam kawan jai, sangka jawai meunan rupa(2014 jam 7.12 pgi.\nKeubah peudeueng silak bajee, gusuek singkee sampoh muka\nUbak patong ji meulakee, neutop malee kamoe raja\nKa jilingka aneuk bate, sangka seudee meunan rupa\nTiek kupiyah nibak ulee, jak meulakee bak beurhala\nAbu Jeuhai grak-grak bate, teutap dilee saboh khaba\nFirman Tuhan ubak bate, ka deungo kee wahe hamba\nPeugeuhon droe dikah jinoe, sibrat bumoe langet donya\nBeusa ngon brat Jabal Kubes, kee kheun meuceh wahe hamba\nBate deungo fireuman Hadharat, droe jipeubrat siblah donya\nMeuhimpon jen deungon insan, grak batee nyan han kuwasa\nPeuekeu sabab neuyue meunan, nyang tan iman mangat hina\nMangat jithee uleh insan, muliyaan Nabi kita\nNa jtupeue seukaliyan, sidroe Tuhan nyang kuwasa\nPeuekeu sabab neuyue meunan, meuroe jihan na agama\nNa jituri sidroe Tuhan, bek jikheun tan siceulaka\nTeutap ‘ohnoe siat dilee, laen sampee lon calitra\nAbu Jahai grak-grak batee, hana lagee sunggoh raya\nJi meubeuot ateueh ulee, beukah bajee han jikira\nAbu Jeuhai sangka seudee, aneuk batee ka jiwawa\nKa jikoek koek habeh kuwat, maken rapat nibak nyangka\nAbu Jeuhai susah jithat, ka jikarat teusuet mata\nMaken jigrak maken rapat, kong maken that nibak nyangka\nJi meukheun-kheun bandum rakyat, hana kuwat aneuk raja\nMuhammad yatim teuga jithat, ban yang brat-brat jikeuluwa\nAbu Jeuhai reuoh reuoh-reueut, meung sipaleuet meugrak hana\nTaloe keuieng habeh jireuet, bajee sukleuet jipriek duwa\nHana teudoh do’a jibeuet, jileueng paleuet bak beurahla\nMeusigeutu hana meugrak, lom meulintak kong bak nyangka\nAbu Juhai hate rusak, Nabi timplak dikeue mata\nPakon meunan Abu Jeuhai, hana sagai kuwat gata\nNaban geukheun hana akai, ureueng beubai tan agama\nNabi timplak lam kawan jai, Abu Jeuhai malee raya\nNabi kheun lom bittan akai, gusuek sapai hana reuda\nBek antara batee tarhom, ube sidom meugrak hana\nHan ek taboet keupeue tarhom, meuseubee lom that bak nyangka\nJigrak batee meuteugom-teugom, rab meuseumpom aneuk raja\nJaroe peudeh sapai reudom, batee jitrom hana reuda\nYohnyan Nabi ka teusinyom, muka ranom leumah cahya\nSahbat Nabi hate galak, geusurak meutaga taga\nBandum geukheun han ek tagrak, ngon kudrat haq Tuhan Asa\nBek bunoekon gata rancak, ta cuba grak meusideupa\nKamoe tahoi han meutem jak, tayue surak bak ngon gata\nKeupeue beuhe deungon cangklak, han ek tagrak bate raya\nAbu Jeuhai hate palak, rakyat timplak dikeue mata\nSahbat Nabi ka geusurak, geureutak meutaga-taga\nUreueng keumalon that meusak-sak, mata ubak aneuk raja\nHana panyang lon hareutoe, kuwut jaroe teungeut mata\nHingga seupot Asa uroe, rakyat jiwoe agam dara\nAbu Jahai lon hareutoe, malee hansoe aneuk raja\nKa duwa go talo ngon nyoe, karab jimoe krot ngon muka\nUroe seupot beudoh jiwoe, ngon rakan droe aneuk raja\nJitob ulee keulubong droe, u Meuligoe jiek sigra\nDi Nabi rot laen neuwoe, ngon sahbat droe Nabi kita\nTeutap Nabi dilee siat, lon sambat keu aneuk raja\nJihka malee duwa-lhee pat, ngon mukjizat Nabi kita\nWazi meuntroe deungon sahbat, bandum rakyat sajan raja\nUroe malam geumupakat, musyawarat hana reuda\nRaeh pina teuduek sinan, phon bak gobnyan teubiet haba\nJiduek sapat ngon janjongan, nyang laen han toe ngon raja\nPhon dileekon jih cit padan, le seunuban ngon bicara\nGobnyan miseue lalat mirah, ji fiteunah hana reuda\nMeunoe-meudeh jeuet jipeugah, jeuet jibantah raja-raja\nUtoh jiploh ngon jipalet, jibleut jipet peugah haba\nAbu Jeuhai jibicah phet, narit saket phon jibuka\nPakon tamoe Abu Jeuhai, soena sakai peugah sigra\nSoe peu’ayeb soe peukanjai, tapeugah hai lon ngo nyata\nPat nyang ruhung lon boeh sandai, bahlon tampai miseue ija\nCuba peugah jinoe bak asai, lon boeh akai lom keugata\nPeunyaket darah bila mate, meunan lahe lam calitra\nPeue taingat peue tapike, peue tasyawe dalam dada\nUlon peugah beumeusampe, tadeungo he pomeukuta\nPo geutanyoe ka lon turi, tadeungo kri lon peukhaba\nMuhammad yatim nan geurasi, keumuen Abi Thaleb Mama\nRaeh peugah awai ache, ji seuotle aneuk raja\nBeungeh jithat hana sabe, saket hate hana ngon sa\nAbu Jeuhai jibeudohle, narit singke phon jibuka\nCeulaka that bit tuha be, meudeh meunoe ka peukhaba\nAxat meuna sikin kamoe, kuplah jinoe hate gata\nKukoh takue gata sidroe, sidumnan roe bak nyum rasa\nJeuetka peugah meudeh-meunoe, peurangoe jeuheuet teuraya\nHantom ku eu nyang miseue nyoe, brok peurangoe le bicara\nKa taeu lon hate saket, tabicah phet lomle gata\nRaeh sidroe that bit sulet, ji tupeue kieh dum peukara\nJi seuot lom teuma Raeh, hate puleh aneuk raja\nHe tuwanku lon kheun meuceh, that lon gaseh pomeukuta\nAdat daulat lon neupateh, malee puleh baklon kira\nLon boeh miseue meusilapeh, that lon gaseh keumeukuta\nHanjeuet meunoe peugot meudeh, buet uroe jeh bek takira\nMeuta pateh ulon teunyoe, gata jinoe han binasa\nUlon syik that hana bagoe, lon tupeue roe dum peukara\nUbe nyang na ureueng nanggroe, dum sinaroe lon nyang tuha\nBeuneu pateh lon peurunoe, nibak buet nyoe hanjeuet seunda\nUreueng Makkah bak siseun nyoe, tanle keunoe peue neusangka\nBak Muhammad ji peujok droe, dum sinaroe agam dara\nHan jiikot gata jinoe, agama nyoe han jiridha\nMuhammad Yatim dun ji pujoe, jeub jeub nanggroe lon ngo khaba\nKeudeh taklok dum sinaroe, akhe dudoe saboh masa\nSapeue pakat ureueng nanggroe, gata sidroe han jiraja\nMeuhan tapateh ban lon peugah, dudoe teulah teuma gata\nNyanggot tajak ubak ayah, bekle susah wahe raja\nLon peurunoe meung sipatah, sayang leupah lon keugata\nLakee idin ubak ayah, tajak peugah jinoe sigra\nNgon Muhammad ta meureupah, meunan ulah tapeukhaba\nMuhammad Yatim ek tacacah, aneuk tam mbah ibu bapa\nMeuta pateh that meutuwah, meuta ubah jeuet ceulaka\nMuhammad aneuk ‘Abdullah, ta meureupah jinoe gata\nBeurang peue buet dum jibantah, ka jiubah dum peukara\nHan jipateh peue tapeugah, ji peusalah tuto gata\nMeugoh mate siyatim nyan, sabe meunan malee gata\nMeunan Raeh jiboeh padan, that sukaan aneuk raja\n‘Oh jipike nyobit meunan, meutuka han ube seuma\nAbu Jeuhai lon kurangan, tango Kaman lon calitra\nDengon Raeh kasep padan, seukalian dum peukara\nJibeudohle teuma sinan, jijak yohnyan bak ayahnda\nAbu Jeuhai jikheun nyoeban, ngo lontuwan he Du raja\nNgon Muhammad lon meureupah, idin ayah keulon sigra\nMuhammad Yatim ku meucacah, kujeb darah aneuk tan Ma\nHan jipateh peue lon peugah, kreueh that babah jimeudawa\nUlon teunyoe malee leupah, bahku cacah yatim tan Ma\nAbu Jeuhai meunan kisah, teuhah babah Du jiraja\nHusyam deungo aneuk peugah, hate gundah hanatara\nIngat aneuk ji meureupah, teuka sosah raja raya\nUbak aneuk raja peugah, sira jojah ngon ie mata\nTadeungo lon Nyak meutuwah, ulon peugah nyang sijahtra\nNgon Muhammad bek meureupah, dudoe teulah ache masa\nMeunyo mate jih tacacah, tuwan Hamzah nyang tueng bila\nHansoe lawan tuwan Hamzah, teuga leupah hana ngonsa\nJitueng bila kumuen jitapoh, gata saboh jiplah duwa\nNanggroe Makkah lon takot soh, pike beujroh bijeh mata\nDum phalawan ugoh-ugoh, Hamzah saboh leubeh teuga\nTapoh kumuen Abi Thaleb, pike beusep he aneuknda\nGata malee meutamah ‘ayeb, musyreb meugreb gob ceureuca\nJeueb jeueb nanggroe gata jibeb, pike beuseb bijeh mata\nNyankeuh aneuk lon peuingat, ngon Muhammad bek meuseunda\nJi seuot lom aneuk laknat, he Du bek that leho kira\nSi yatim nyan ek ku lawan, kumat hanjan jih mateka\nDilon sidroe dijih lapan, he Du badan han kutaba\nBan raja ngo jikheun meunan, Wazi yohnyan neu seuranta\nTeulheueh sabda bak janjongan, trohle keunan dum Bentara\nPeuduek pakat bak malam nyan, lheueh minoman peugah haba\nRaja Husyam kheunle nyoeban, ngo lon tuwan bandum gata\nTakrah rakyat seukalian, ngon piyasan tayue jiba\nTayue tren bak ulontuwan, raya padan ngon bicara\nSabda pilheueh bak janjongan, kireman jipeugot sigra\nPeuet surat seukalian, jeueb solotan jeueb-jeueb raja\nHana panyang lon kurangan, jeuet keudumnan saboh khaba\nDalam geupet boeh ie bangoe, ie unoe boeh dalam kaca\nAmma ba’du di seuramoe, he Teungku nyoe baro gura\nMeuwoe kisah ureueng nanggroe, surat sampoe nibak raja\nHaba surat maklum bak droe, laba rugoe ka jiridha\nPadum natreb teuma dudoe, rakyat sampoe ubak raja\nHabeh jitron jeueb-jeueb nanggroe, di jaroe alat dum rata\nJime beude tan keuripoe, jime bajoe hana nuga\nRakyat jitron geunap uroe, jak meutaloe santeut banja\nSaboh kawan nyang me geundrang, rot bineh blang kawan guda\nTot kumurah ngon seunapang, na miseue prang meunan rupa\nRakyat rame hansoe tukri, teungoh ili ubak raja\nJi palu gong yub nafiri, ngon kucapi hareudam mama\nUnggul-unggul ji peunari, peh kudangdi ngon nugara\nYub seurumpet ngon beureugu, nyang raya su sangkai kala\nRakyat jitron barat timu, ka’a ka’u hana reuda\nHana teudoh beude meusu, sang-sang laku geuprang kuta\nRakyat rame hansoe tuban, Allah Tuhan nyang ek kira\nSira geujak meupiyasan, ban lakuwan sang keurija\nMaseng-maseng saboh kawan, rakyat sajn han teukira\nJak meuseuh-seuh meupasukan, ban atoran jak bak raja\nUbak raja rakyat sampoe, ji piyoh droe dum diluwa\nPeu ek seumbah wazi meunroe, jabot jaroe ateueh raja\nAmpon daulat meuploh katoe, lon kasampoe bak meukuta\nPeue meukusud neuhoi kamoe, peugah jinoe he baginda\nRaja Husyam seuot meunoe, tango kamoe bandum gata\nNyang lon pangge dum kafilah, lon meupeugah saboh haba\nNyangkeu sabab jeuet lon yue krah, asoe Meukah lon seuranta\nAneuk ulon ji meureupah, nyan lon peugah ubak gata\nBak siseun nyoe ka meusiblah, roh ngon Hamzah tameudawa\nNgon Muhammad ka meubantah, ji meureupah jadeh lusa\nBak siseun nyoe lon ka susah, ku pabanbah jeuet prang raya\nAbu Jeuhai Muhammad yatim, kalon idin bah jicuba\nRakyat tahe bandum ji iem, ban panyot len hana haba\nDalam hate dum ji ingat, talo Muhammad bak jikira\nWeueh that hate ladom rakyat, saying jithat yatim tan Ma\nMuhammad cut kureueng kuwat, Abu Jeuhai that geukheun teuga\nBak jipike talo Muhammad, meunan ingat dumka rata\nNyang ladom kheun bek tagundah, raya tuwah yatim tan Ma\nMeuta teu’oh buet meureupah, hana suwah badan raya\nMeunyo lisek deungon ilah, bek tagundah beuthat teuga\nBeuthat raya teuntee reubah, beuna ilah tamat dipha\nKeupeue guna raya badan, tan amilan reubah saja\nMuhammad yatim le seunuban, soe peugah tan jitupeue ka\nJi peurunoe bandum rakan, le amilan ngon bicara\nJi meukheun-kheamun dal kawan, sabe rakan ji meudawa\nHaba rayat jeuetkeu dumnan, lon kurangan aneuk raja(Kms,13-2-’14 poh 17.55, baro teuingat lon,bahwa ureueng dilee kheun Hikayat, geukheun RAYAT, kon rakyat lagee kalon tuleh baroekon!).\nJi meukheun-kheun dalam kawan, sabe rakan ji meudawa\nHaba rayat jeuetkeu dumnan, lon kurangan aneuk raja\nAbu Jeuhai lon hareuto, tango adoe lon calitra\nTeungoh meungui di meuligoe, ngon rakan droe sabe muda\nCok ngon gunci mat u jaroe, laju peutoe dijak buka\nJicok ija nyang meutaloe, ban peuet sagoe meupeurmata\nRoh pakaian nibak asoe, that samlakoe ceudah rupa\nJisoek incien nibak jaroe, intan peudoe ngon meutiya\nLhat dikiieng kreh meudolang, intan karang dum peurmata\nBajee Meuse meukeurawang, miseue bintang meunan cahya\nRupa iloek kon bubarang, soe nyang pandang hate suka\nKulah kama ateueh ulee, hana lagee iloek rupa\nBintang tanjong boeh bak bajee, sibanja lhee boeh bak dada\nNgon kawoih meuh nibak gaki, that beureuhi nibak nyangka\nPawon bajee jroh meuriti, jilheung lhi pawon rupiya\nMinyek ‘ata ngon kasturi, hana sakri bee meubura\nSoe nyang kalon that beurahi, meuriti bintang bak dada\nJingui habeh dum u asoe, padam uroe cahya muka\nHana panyang lon hareutoe, maklum bak droe he syeedara\nKon meuraja wahe adoe, beurang kasoe meunan rupa\nMeunyo kaya barang kasoe, meunan cit roe bak lon kira\nJeuet keudumnan lon hareutoe, meule rampoe jeuet keucakra\nAbu Jahai meuwoe kisah, ngo lon peugah he syeedara\nTroh bak tanggoh janji ayah, ureueng Mekkah teubiet sigra\nRakyat-rakyat that barollah, han ek peugah hat ngon hingga\nAneuk raja ji meureupah, dum jikisah agam dara\nKa meusapat dum u Meukah, ureueng ceudah habeh teuka\nUroe Seunanyan buleuen 14, phon meureupah nyan kutika\nNeu beurangkat raja Husyam, tot meuriyam dalam kuta\nHabeh jithee sigala ‘alam, dara agam habeh teuka\nNgon ji surak tango kiyam, nyum rasa lham langet donya\nAbu Jeuhai lom meuriwang, cong guda plang aneuk raja\nTaeu jijak jroh meureuntang, ulee baling ban seulingka\nRakyat lethat ka peunoh blang, bandum gasang agam dara\nPeulheueh beude ngon seunapang, tambo geundrang meusuwara\nMeupiyasan sira geujak, geumeukhem-khak lam blang raya\nJipeh tambo ngon geudumbak, ji lantak meutaga-taga\nJitot bude ngon ji surak, nyum meugrak-grak langet donya\nAbu Juhai hate galak, rakyat arak ban seulingka\nRakyat rame hansoe tukri, sidroe Rabbi nyang ek kira\nJiyub suleng deungon bangsi, peh kudangdi ngon nugara\nYub seurumpet ngon nafiri, kusyapi hareudam mama\nTaeu geujak jroh meuriti, digaki kawoh dum rata\nLaen rakyat jak ngon gaki, meuntri wazi ateueh guda\nPayong sutra ji peunari, lingka duli aneuk raja\nHana teudoh beude meusu, sang ban laku geuprang kuta\nRakyat rame kon sigeutu, hate seu-u agam dara\nJipeh geundrang deungon tambo, su meu-oo-oo sagai donya\nAbu Jeuhai miseue Linto, rakyat jak le ireng lingka\nNgon jisurak ka-‘a ka-o, payong hijo ji peugisa\nHana panyang ulon ato, laen pile he saudara\nGeujak sampoe troh u mideuen, rakyat hireuen publoe mata\nAgam inong ji meukheun-kheun, hana soe theun aneuk raja\nPeukayan le dum reuen-mareuen, miseue buleuen meunan rupa\nBan sare troh nyan u mideuen, tamong uleuen aneuk raja\nAbu Jeuhai ateueh kurusi, meuntroe wazi ban seulingka\nDimiyub nyanpeurmadani, tika lahori kasab ruma\nSajan raja meuntroe wazi, dong sipa-I ban seulingka\nRayat laen dong meuriti, siteungoh ri lam uroe kha\nMaseng-maseng teumpat geubri, nyang pulisi geuyue jaga\nDalam mideuen rakyat peunoh, taeu s’eh-s’oh agam dara\n‘Ohtroh watee jeum poh tujoh, beude geucoh ban seulingka\nLuwa dalam rakyat kiroeh, kapah kapoeh agam dara\nNyang rab sinan jimeu ‘oh-‘oh, nyang dijeuoh lom jiteuka\nUreueng jarak keunan katroh, dong rot baroh santeut banja\nDalam kawan laju jibloh, tango kiroh ji meudawa\nPeudong khimah layeue geuboh, rakyat piyoh agam dara\nAbu Jeuhai ka jibeudoih, keuieng jiploh keubah ija\nKeubah alat dum dibadan, ngui pakaian bajee keusumba\nAbu Jeuhat that analan, ban lakuwan hansoe sangga\nJroh peuet sagoe taeu badan, teuga jihban gajah meunta\nKa jimeusu dum bunyian, mupiyasan arak raja\nMata uroe ka poh lapan, buleuen Syakban duablah ka\nAbu Jeuhai ngui peukayan, bandum rakan keunan mata\nNgui peukayan jak meureupah, suroh ayah raja raya\nRakyat rame hanpeue peugah, asoe Meukah habeh teuka\nAbu Jeuhai ulon kisah, panyang rungkaih badan raya\nTujoh blah thon umu sudah, phon meureupah aneuk raja\nRupa iloek hanpeue peugah, buleuen 14 nyangkeu masa\nPalet dikeuieng ija kasab meuh, cahya peungeuh hanatara\nAbu Jeuhai that beulinshyeueh, sang uleue lheueh dalam raga\nAgam inong dong meuseueh-seueh, ngieng u ateueh aneuk raja\nAbu Jeuhai meungui kalheueh, beuhe tangkeueh deungon teuga\nRakyat laen dong meuseueh-seueh, di ateueh payong jigisa\n‘Ohsare lheueh ji meukeumah, jitangah u langet donya\nJibeudohle jidong pantah, rupa gagah hanatara\nSaleh sapeue Tuan Hamzah, meunan ulah taeu rupa\nTeungoh mideuen jidong sidroe, that seureuloe aneuk raja\nTaeu badan jroh 4 sagoe, that samlakoe iloek rupa\nJi meukheun-kheun dum sinaroe, barang kasoe han ek sangga\nTeungoh mideuen jimeunari, ban Keudidi dalam paya\nKeuruncong meuh nibak gaki, seurapi jiboh bak dada\nAbu Jeuhai that bit raghoe, taeu jaroe ban Cempala\nJi meuhoile ureueng sidroe, beurang kasoe ri nyang teuka\nTa meureupah deungon kamoe, beudoh keunoe siat gata\nBah tameuci bak uroe nyoe, deungon kamoe phon tacuba\nAbu Jeuhai meunan hareutoe, ureueng sidroe lon calitra\nUlon peugah saboh phalawan, teuga jiban gajah meunta\nAbu Lubakhta geurasi nan, lam kawan nyan leubeh teuga\nNyan phalawan nanggroe Yaman, nyang laen han ek soe sangga\nNam hah lilet raya badan, panyang kiban limong deupa\nAbu Jeuhai meuhoi gobnyan, beudoh Kaman keuno gata\nAbu Lubakhta deungo meunan, beudoh yohnyan pantah sigra\nJi meukeumah ngui pakaiyan, ikat badan nam deupa ija\nGeuruet keuieng hana lawan, geupalet ban siseunlingka\n‘Ohsare lheueh ngui peukaiyan, geudeupan 20 deupa\nAbu Lubakhta lon peugah ban, siblah badan gobnyan raya\nMiseue makong deungon cawan, miseue reungkan deungon raga\nAbu Jeuhai meunan keuban, leubeh sikhan panyang Bakhta\nGeumeulikak dua gobnyan, mata keunan agam dara\nAbu Jeuhai ka ji deupan, jiwa badan Abu Bakhta\nAbu Lubakhta susah hanban, jiwa badan aneuk raja\nHana ek troh jiwa badan, ka jiwanwan bak uram pha\nAbu Jeuhai tajam hanban, hana meujan didrop bak pha\nGeumeureupah dua gobnyan, ureueng sinan laksin-laksa\nHana saho keumeunangan, reubah pihan ureueng dua\nNa dua jeum geumeureupah, hana reubah sabe padra\nKeudeh keunoe hana ugah, timang leupah ureueng dua\nUreueng keumalon that barullah, han ek peugah hat ngon hingga\nAbu Jeuhai ulon peugah, that bit pantah aneuk raja\nTeuga jithat bak meureupah, raya ilah ngon bicara\nAbu Lubakhta ka jiteumei, jidrob meuh’ei bak uram pha\nJabot laju ateueh ulee, ji pangkee gaki bandua\nMiseue ureueng beuot kayee, meunan lagee bak ri rupa\nKaji seumpom ateueh abee, meunyum malee Abu Lubakhta\nKa meuligan luweue bajee, karoh abee lam-lam mata\nJi beudohle pantah meupru, jiwoe laju malee raya\nBandum rakyat habeh karu, taeu prapru lambong ija\nNgon jisurak ka’a ka’u, jitajo dijak poet raja\nGeupeh geundrang deungon tambo, paying ijo jipeugisa\nAbu Jeuhai mantong reupah, ulon kisah raj raya\nRaja Husyam khem meuhah-hah, rhot kupiah han geukira\nSira geukheun deungon babah, nyak meutuah meunang gata\nGeugrob lambong rhom kupiah, khem meuhah-hah raja raya\nRakyat laen hanpeue peugah, aloh alah khem meubura\nAbu Jeuhai ulon rawi, that beurani hana ngonsa\nJi kheundak jak ubak Nabi, meunan nyum hi bak jikira\nMeunan teugrak dalm hate, jibeudohle jijak sigra\nBan sare troh ubak Nabi, Potallah bri tan suwara\nHankeu najeuet ji meututo, teudong tahe hana haba\nAbu Jeuhai rab teupako, meutajo meugisa-gisa\nHanjeuet jingieng mata sapu, jiweh laju teuma sigra\nAbu Jeuhai teutap siat, laen sahbat lon calitra\nSaboh phalawan lon riwayat, teuga jithat hana ngonsa\nJeueb-jeueb nanggroe meusyuhu that, leubeh kuwat dengon teuga\nNama geuhoi nan Asuwat, ek jime brat namblah gunca\nUbe bak U jimat tungkat, jilipat beusoe meulila\nBadan raya hana sakri, ube guci ulee bunta\nUbe beuteh taeu gusi, hijo bibi mirah mata\nTeuga jithat hana sakri, beurang kari hana ngonsa\nNamiet Maghirah bangsa ji, puteh sang ri miseue baja\nDum phalawan ugoh-ugoh, habeh jipoh ube nyangna\nNyangka talo sireutoih boh, laen nyang goh han ek kira\nAbu Jeuhai lom meuteuoh, jitanyong toh lom nyang teuga\nSidroe Wazi seuot leugat, ampon deelat lon meuhaba\nLam kawan nyoe nyang teuga that, cit Asuwat laen hana\nMeunan meuntroe ji riwayat, peutoe leugat aneuk raja\nBansare troh bak Asuwat, ka meusapat jih bandua\nAbu Jeuhai peugah leugat, he Asuwat nyang that teuga\nLon meureupah bak uroe nyoe, hajat kamoe deungon gata\nUreueng laen dum sinaroe, ngon lon talo ngaza\nMeunyo talo gata jinoe, bak kamoe han keunong bala\nMeutalo lon ngo kupeugah, kubri upah hak keugata\nKu pulang kreh deungon siwah, meuh keureutah 5 bara\nKubri kawoh meuh meutatah, kupiah meusru diwangga\nBajee tatah meuh maknikam, ku peureugam nyankeu gata\nSiploh ribee lonbri deureuham, beudoh tajam laju sigra\nAsuwat ngo meunan kalam, seuot curam meunoe haba\nAmpon deelat diyub kidam, nyang meunggeunggam sigom donya\nHana patot deelat makam, meunan macam pomeukuta\nUlon geubloe ngon deureuham, patot lon gulam deelat raja\nBek meureupah ngon lontuan, kon sipadan pomeukuta\nUlon namiet biek teubusan, hanjeuet lawan bangsa raja\nAmpon daulat keujanjongan, di ulon han lawan gata\nAbu Jeuhai seuot yohnyan, bek kheun meunan hana gura\nKon uroe nyoe bangsa nasab, keunoe peurab laju gata\nAsuwat ngo meunan cakap, beudoh dhab-dhab keubah ija\nJiruet keuieng ija Arab, meukasab nayum sibahra\nUreueng dua lagee reuhab, rakyat ngadab ban seulingka\nUbak tanoh gaki hanjab, meu’en cakap lagee ansa\nKeutep jaroe ji meulikak, miseue meurak meunan rupa\nJitiek aleh jroh meukeupak, ji reuntak meutaga-taga\nAbu Jeuhai deumpek habeh kuwat, su raya that sang geureuda\nBandua droe geujak leugat, ‘oh meusapat geumeuwa-wa\nRaja Husyam teumakot that, sabab Suwat badan raya\nAbu Jeuhai ka jirapat, jiwa kong that bak uram pha\nJi meureupah deungon Suwat, dinab rakyat laksin-laksa\nHana saho pina lugat, saban kuwat ureueng duwa\nAbu Jeuhai jih ubit that, badan Suwat panyang raya\nMiseue kameng deungon gajah, meunan ulah bak ri rupa\nRaja Husyam hate gundah, leubeh siblah Suwat raya\nAbu Jeuhai ulon kisah, that bit gagah aneuk raja\nNa dua jeum geumeureupah, hana reubah ureueng dua\nKeudeh keunoe hana ugah, reuoh basah ban ie raya\nAbu Jeuhai utoh leupah, lethat ilah aneuk raja\nSuwat silap bacut salah, jimat pantah bak uram pha\nYohnyan Suwat keunong tipee, ji pangkeele aneuk raja\nKa jiseuon ateueh ulee, miseue kayee tungoe raya\nRakyat surak ka meu’ee’ee, ube jamei kawom raja\nKa jiseumpom miseue tungoe, leungo bumoe miseue geumpa\nKakeu talo Suwat bunoe, meunang kamoe sneuk raja\nKa jisurak be kawom droe, pok-pok jaroe lambong ija\nRaj Husyam lon hareutoe, cula caloe khem meubura\nLambong ija keuteb jaroe, geupoh poh droe tumbok dada\nRakyat surak nyuem ka tuloe, ureueng nanggroe hate suka\nRaja Husyam kisah meuwoe, ci ‘iet peutoe ka neubuka\nNeucok ringget deungon suku, neu rhom laju dalam tantra\nDalam kawan ka neu tabu, habeh karu rakyat dumna\nRaja Husyam hate seu-u, neuro laju han neukira\nLagee miseue supreuek beureuteh, seulamat wareh nibak bahya\nJeuet keudumnan saboh lapeh, meuwoe keudeh lom keuraja\nRaja Husyam lon riwayat, tango sahbat lon calitra\nMeunang aneuk deungon Suwat, galak geuthat hanatara\nMeuntroe Wazi duek meusapat, musyawarat raja raya\nRaja Husyam peugah leugat, pakri pakat nibak gata\nAneuk ulon ubit jithat, badan Suwat siblah raya\nCatatan: Terakhir saya salin pada 19 Maret 2014 pkl 7.15 wib. Setelah itu saya disibukkan dengan pekerjaan rutin memberi kuliah pada dua kelas mahasiswa Reg 1 dan 2 setiap hari, yaitu sejak hari Selasa, Rabu, Kamis, Jum’at. Sementara pada hari Sabtu, Ahad; saya sebagai mahasiswa di Pascasarjana UIN Ar-Raniry mengikuti kuliah mulai 8.30 pagi sampai jam 18.00 sore dengan 4 mata kuliah setiap hari serta 1 – 2 dan 3 (ujian Teks Home) tugas paper setiap mata kuliah. Insya Allah, mulai 1 Ramadhan 1435 H/29 Juni 2014 M saya akan giat menyalin kembali Hikayat Abu Jahai ini. Sehari- sampai jam 12 siang – sebelum 1 Ramadhan, hati sempat cemas karena Fel Hikayat ini hilang terhapus, Alhamdulillah, berkat batuan SADAF COMPUTER Felnya muncul lagi!. Memang, menjelang bulan Puasa, CPU berkali-kali ke tukang “Sadaf” itu, sampai-sampai fel Hikayat Abu Jahai terhapuskan!.\nEk jiseumpom hanjan siat, dumnan kuwat deungon teuga\nNgon Muhammad teuga Suwat, siploh lipat leubeh ganda\nAbu Jeuhai ngon Muhammad, cuba ingat soe nyang teuga\nLam dua jih toh nyang kuwat, bak ibarat taeu rupa\nMenan sabda nibak deelat, seuot leugat dum bentara\nHe tuwanku bek susah that, meunang meuhat pomeukuta\nPeunyuem lon sang talo Muhammad, meunan inagt kamoe dumna\nSabab yatim jih ubit that, kureueng kuwat aneuk tan Ma\nBak hate lon na meunyuem brat, meunang meuhat pomeukuta\nSabab Yatim tan eleumee, that bit dungee tan bicara\nTan jitu’oh tipee-mipee, hana guree jih soe aja\nLom pi aneuk mantong bubai, hana akai ube seuma\n‘Oh jipohle Abu Juhai, jisakai jiklik meu’a’a\nHan ek jiamat siblah sapai, hana sagai dijih teuga\nSabab Yatim hana akai, Abu Jeuhai lisek raya\nTeuntee meunang pojanjongan, sabab Yatim nyan hana teuga\nHusyam deungo khaba meunan, meutuka han kheun bentara\nMangat hate pojanjongan, neukhem yohnyan ube raya\nUbak aneuk neukheun nyoeban, wahe intan ngo ayahnda\nWahe aneuk jantong hate, bek lalele bijeh mata\nLon eu teumpat pika hase, rakyat sare habeh teuka\nDipasi kon sampe ugle, nyuem hanlotle mideuen raja\nJi keumeung eu tameureupah, ureueng meugah habeh teuka\nAbu Juhai ngo khaba ayah, beudoh pantah jakle sigra\nDalam kawan ji meulangkah, dong meusiblah kawom raja\nMeuhadapan ngon Nabiyullah, jikheun pantah meunoe khaba\nWahe Yatim Abi Thaleb, dilon katreb kudam gata\nBak uroe nyoe kah ku peuseb, ku peu’ayeb yatim tan Ma\nJak meukeumah laju bek treb, musyreb meugreb ureueng teuga\nTrebka kutroh dalam hate, kudam sabe sampe tuha\nBak uroe nyoe ka kulahe, kupoh mate Yatim tan Ma\nBeudoh tajo bek kaiemle, peue kapike hana guna\nMeunan jikheun Abu Juhai, ureueng beubai tan agama\nNaban geukheun hana akai, sangka jawai meunan rupa\nPatot Nabi ji peukanjai, lam kawan jai meuploh laksa\nNabi seuot meunoe macam, neu meukalam deungon raja\nTa deungo lon aneuk agam, lon meukalam deungon gata\nDalam hate bek troh-troh dam, bek syok waham deungon sangka\nNgon rakan bek muka masam, bek troh-troh dann ngon syeedara\nBale lon kheun nyoe beusaheh, kureueng leubeh bek meuhaba\nBak uroe nyoe bek peujadeh, le peue daleh nibak gata\nLon meutanggoh siat tapreh, singoh jadeh lon kungaza\nSabab gata lon eu hek that, ngon Asuwat banlheueh panca\nNyankeuh sabab tapreh siat, ploh-ploh urat dilee gata\nEuntreut malam tajeb ubat, mangat kuwat leubeh teuga\nAdat talo gata uroe nyoe, nibak kamoe daleh kana\nNyankeuh sabab singoh uroe, bek meupaloe gata raja\nHanjeuet takheun meudeh meunoe, meunang kamoe talo gata\nMeunan Nabi neuhareutoe, ka jiiem droe aneuk raja\nBan jideungo Nabi kheun proe, teukab jaroe tuha muda\nGeumeututo geukheun meunoe, bit Sinyak nyoe le bicara\nTango tuto kon aneukmiet, hak nyan teubiet bak ureueng tuha\n‘Ohta deungo got that meut’iet, meuhiep-hiep sampe lam dada\nDalam hate jihka that niet, jih aneukmiet tuto tuha\nMeunan jikheun jeueb-jeueb babah, teutap kisah saboh khaba\nMata uroe pika mirah, bak peuneugah awai ‘asha\nWoe u gampong dum khafilah, hate dahsyah agam dara\nJeueb-jeueb nanggroe meusyuhu gah, Nabi meureupah ngon aneukraja\nJeueb-jeueb gampong dum ji kisah, nyan dibabah agam dara\nSoe tube thee buet meureupah, ‘oh meubantah jeuet keudawa\nRaja Husyam deungon Hamzah, roh meusiblah saboh masa\nMuhammad Yatim sayang leupah, aneuk tan mbah ibu-bapa\nHana soe eu ‘ohtee reubah, ji cacahle aneuk raja\nMeunan tuto ureue Makkah, buet meureupah ji calitra\nSingoh uroe meuhat reubah, saleh soe tuwah ureueng duwa\nMuhammad Yatim ubit leupah, raya siblah aneuk raja\nLadom kheun talo Nabiyullah, Abu Juhai pantaih hana ngonsa\nDum Asuwat piek reubah, nyang sa gagah deungon teuga\nMuhammad Yatim la’eh leupah, bacut salah ka teurhanta\nHanjan jimat jihka reubah, seb ngon siblah jaroe raja\nLadom kheun talo Abu Jeuhai, ureueng beubai tan bicara\nKeupeue teuga meutan ilah, sabe susah bicara hana\nKeupeue teuga meutan akai, hana sagai sakon guna\nKareuna Muhammad that ceureudek, akai lisek le bicara\n‘Oh reubah jih gob jibalek, kulet tarek hana ngon sa\nJeueb-jeueb ureueng jikheun meunan, dibabah nyan agam dara\nUreueng Makkah ngon Kana’an, ureueng Yaman ngon Syahriya\nHana teungeut silawet nyan, hai janjongan ji calitra\nJi meudawa sabe rakan, taroh jilawan sineuk duwa\nLadom kheun talo Muhammad nyan, ladom kheun han talo raja\nJeueb jeueb babah jikheun meunan, hai janjongan ji calitra\nUreueng inong lon peugah ban, bah sikhan-khan lon peukhaba\nHana teungeut bak malam nyan, wot makanan boeh ie saka\nTot ngon ruti peugot timphan, jok manisan wot haluwa\nLadom geuboeh dalam pingan, lam peuluman dalam raga\nJeueb2 nanggroe bandum meunan, bak malam nyan teungeut hana\nHingga beungoh puteh uroe, peukeumah droe agam dara\nCok pakaian ngui u asoe, mat dijaroe payong sutra\nNyang na bak droe hana suwah, nyang that gundah jak meumita\nTampai2 beuthat beukah, meungka leupah jak u Bansa\nLadom bak gob jijak lakee, bek jeuet malee jitem siwa\nNa siluweue hana bajee, jitop ulee leumah dada\nMeunan bandum wahe sampee, teutap dilee saboh khaba\nBeuneung puteh beuneung itam, meulu Siyam keulumba sutra\nMeudeh meunoe ulon reusam, mangat tapham he syeedara\nBeungoh uroe tanle malam, tot meuriyam dalam kuta\nHabeh jithee inong agam, beudoh tajam jak u banda\nNeu beurangkat raja Husyam, tot meuriyam teubiet sigra\nGeumeusapat inong agam, syahi ‘alam laju bungka\nRakyat rame that bahrullah, han ek peugah had ngon hingga\nUreue Yaman deungon Jeudah, dum u Makkah geupeuteuka\nSira geujak poh beurakah, khem meuhah-hah agam dara\nGeutot beude ngon kumeurah, raja Makkah jak u banda\nRaja Husyam ateueh gajah, dum karilah ireng lingka\nAbu Juhai meuwoe kisah, teubiet pantaih dalam kuta\nRakyat lethat hansoe tuban, Allah Tuhan nyang ek kira\nBan peuet reutoih dijak rakan, sa peukaian deungon raja\nTa eu dijak meuatoran, ji meukandran ateueh guda\nLadom gajah nyang balohan, ladom rakan ateueh unta\nTa eu jijak jroh meurumpan, saboh kawan sabe muda\nPeukaiyan hu nibak badan, meuh ngon intan ngon meutiya\nSira geujak peh bunyian, bandum rakan hate suka\nAbu Juhai that analan, hana lawan ngon tapeusa\nKulahkama tampok intan, syeureuban meusru diwangga\nBajee Meuse salak Adan, sok dibadan aneuk raja\nDokma pi meuh mata intan, cahya jiban bintang kala\nMata duwa ceulak jiligan, jiboeh sajan gahru ‘atha\nPeudeueng pi meueh ulee intan, beurliyan geutata lingka\nPeukaian hu leungkap badan, rupa jinyan bintang kala\nBalatantra ngon angkatan, sileungkapan bandum geuba\nSira geujak meupiasan, peh ngon geundrang rupa-rupa\nMeuntroe wazi jak ngon kandran, laen rakan jak meusafa\nAbu Juhai ureueng meugah, ateueh gajah aneuk raja\nRakyat laen han ek peugah, that bahrullah han ek kira\nLadom guda ladom gajah, ladom kibaih ladom unta\nGeutot beude ngon kumeurah, khem meuhah-hah hana reuda\nAneuk raja jak meureupah, asoe Makkah habeh teuka\nSoe nyang kalon hate dahsyah, ‘alam mirah geupeugisa\nMeupiasan teungoh geujak, ka meugrum-grak lam blang raya\nJipeh canang ngon geudeumbak, ka jiarak aneuk raja\nJitot beude ngon jisurak, nyuem meugrak-grak langet donya\nJi meuwayang teungoh geujak, ka jimeutak pura-pura\nBandum seu-u hate galak, ji hayak payong jigisa\nJitiek aleh jroh meukeupak, rakyat jijak lingka raja\nJipeh tambo deungon geundrang, jitatang peudeueng nyang raya\nKasang-kasui di dalam blang, lagee sang-sang Linto geuba\nJiyub suleng jipeh canang, payong keumang bandum rata\nNgon su beude hana reunggang, na miseue prang meunan rupa\nMeuntroe wazi deungon bujang, uleebalang dum bentara\nLadom giduek ateueh guda plang, ladom pasang ateueh unta\nJeuetkeu dumnoe saboh karang, han ek abang lon calitra\nTroh u mideuen bandum rakyat, piyoh leugat agam-dara\nMaseng2 geubri teumpat, ban nyang babat meunan jeumba\nMeuntroe wazi sajan daulat, laen rakyat dum diluwa\nSi u timu ureueng meukat, si u barat bak duek raja\nSi u baroh bak duek rakyat, saboh teumpat peukan raya\nSi u tunong duek Muhammad, hate mangat agam dara\nTujoh buleuen peugot teumpat, luwah pithat banda raya\nNan peuet sagoe pageue kawat, panyot geulhat ban seulingka\nNam blah batee timu barat, bak teumpat meureupah raja\nPeugot khimah ngon bantalan, bak duek rakan agam dara\nLeueng leulanget rumboe intan, ngon hamparan tika sutra\nUroe malam meupiasan, ban lakuan sang keurija\nBandum rakyat that sukaan, teungeut jitan agam dara\nHabeh khaba ‘ohnoe sikhan, laen rakan lon calitra\nBaroh Tidiek tunong Keumangan, diteungoh nyan babah sikuwa\nAmma bakdu Rani ngon Jaman, keu janjongan meuwoe haba\nNabi neudong sajan rakan, neu kalon ban buettan raja\nNeu eu rakyat le hanaban, ngon piasan rupa-rupa\nDiyum khimah yub bantayan, ube sikhan peunoh rata\nIngat keudroe pojanjongan, yoh masa nyan hate luka\nTahe mandang Nabi neumoe, ri geumanoe ngon ie mata\nBeudoh laju Nabi neuwoe, bak Mama droe neu peuteuka\nYohnyan Nabi neukheun meunoe, sira neumoe neu meusabda\nWahe Mama neungo kamoe, neubri jinoe bajee ija\nLon meureupah bak uroe nyoe, brikeu kamoe dum peukara\nAbu Juhai le peukaian, meuh ngon intan peunoh dada\nNa 400 dijih rakan, saban-saban bandum ija\nDilon Mama tan peukaian, keutiwasan malee mata\nUlon sidroe keuhinaan, tan pakaian wahe Mama\nLon uroenyoe jak u peukan, malee hanban han sapeuena\nNabi neuiem lheueh neukheun nyan, pojanjongan ingat keu Mama\nNabi neumoe mata neupet, treb-treb siblet neu meusabda\nTeuma seuot Abu Thaleb, ro meureb-reb ngon ie mata\n‘Ohneu ingat malee ‘ayeb, meusyreb meugreb gob ceureuca\nSira neumoe neu peugahle, meunoe syawe Mama khaba\nWahe aneuk jantong hate, bungong pade bijeh mata\nPeukaian tan peue ulon bri, kamoe faki gasien raya\nDigob keeumuen ureueng meugah, kaya limpah Du jiraja\nPeue nyang dingui dumpeue mudah, hana suwah jijak mita\nGeucok gunci buka peutoe, le atra droe ureueng kaya\nDilon gasien he aneuk droe, ngon peue kubloe bijeh mata\nYohnyan Nabi laju neumoe, neungo bunyoe narit Mama\nMeunoe neukheun teungoh neumoe, han meubunyoe dalam dada\nAdat na udep Ma ngon Ayah, peue nyang lon hah ek neupeuna\nMeuta lakee hana suwah, dumpeue mudah meunyo na Ma\nHana bak droe bak gob talakee, bek cit malee jak u Banda\nNabi neumoe tumpang ulee, basah bajee ro ie mata\nSira neumoe neu meurawe, hana lahe tan suwara\nLon pabanbah Nangbah mate, Du lon hanle ateueh donya\nYohnyan Nabi neu meurawe, hana lahe ubak Mama\nNeu seot lom Abi Thaleb, moe-moe meureb ngon ie mata\nBak uroe nyoe lon that ‘ayeb, musyreb meugreb gob ceureuca\nSiya-siya mantong udep, malee kaseb dalam donya\nWahe aneuk nyawong badan, ku pakriban bijeh mata\nBaklon aneuk tan peukaian, ngon kubloe tan peng kuhana\nDalam hate kuthat susah, lon pakribah keumuen raja\n‘Ohlon ingat Nyak meutuwah, rasa beukah langet donya\nBeulanja tan sipeng mirah, peue2 lon peugah hana guna\nNyang na alat ureueng nanggroe, jingui keudroe dum jirata\nAdat meuna arta kamoe, bak bahya nyoe kuteuboih gata\nBek jeuet aneuk ta meureupah, ku pabanbah tan areuta\nAbu Thaleb meunan peugah, Rasulullah seungab haba\nTeuduek tahe Nabi neumoe, tan meubunyoe na suwara\nDalam rumoh ureueng lhee droe, lon peugah soe tabileueng sa\nAbu Thaleb ngon ‘Atikah, Nabiyullah nyang lhee teuma\nUreueng lhee nyan teungoh geumoe, neungo bunyoe meusuwara\nLuwa pinto jikheun meunoe, idin kamoe tamong bak gata\nTema seuot tuan ‘Atikah, han peue salah tamong sigra\nYohnyan pinto ka neu peuhah, tamong leupah sidroe nisa\nUreueng jak nyan namiet Khadijah, saboh khafah sajan jiba\nMakna khafah nyan kalamdan, meunan rakan geupeukhaba\nBak Abu Thaleb jok kalandan, khaba peuneusan ji calitra\nHe Abu Thaleb khaba Khadijah, neuyue peugah ubak gata\nNyoe Kalamdan peunoh limpah, ceudah-ceudah bandum ija\nPeukaian nyoe ngui keu Nabi, beurangkari toh nyang suka\nAbu Thaleb ngo meunan rawi, neucok gunci ka neubuka\nNeu peuhahle kalamdan nyan, neu eu sinan bajee ija\nJeueb2 alat ngon peukaian, han sapeue tan rupa-rupa\nIja bajee dokma sajan, ngon syeureuban meusri wangga\nHana bandeng ngon teuladan, sang peukaian lam syuruga\nNa miseue ban ija sundusen, haloih licen sangkon sutra\nPeukaian na limong seun tren, Khadijah salen Nabi kita\nAbu Thaleb hanle ceuken, manyoh meusyen hate suka\nYohnyan Nabi neungui salen, ban siseun tren dum peukara\nNabi ngui ija sundusen,, haloih licen dhiet bak sutra\nMasa Nabi neungui salen, ureueng laen sidroe hana\nSoe nyang kalon manyoh meusyen, meu-ek meutren cahya muka\nDoma bajee manikm teukarang, meukeurawang mutiara\nSoe nyang kalon tahe mndang, sang buleuen trang cahya muka\nMata incien misue intan, soe nyang pandang labui mata\nPeukaian hu nibak badan, meueh ngon intan mutiyara\nNeungui habeh dum peukaian, troih lam awan meucuwaca\nPuteh ijo kulet badan, soe eu pansan sikutika\nDi dalam nur diluwa nu, soe nyang na eu labui mata\nCahya muka sang panyot hu, bee meuharu minyeuk ‘atha\n‘Ohlheueh neungui alat keurajeuen, naban buleuen cahya muka\nSoe nyang kalon tahe hireuen, peungeuh mideuen meunan cahya\nLaila haillallah, peurintah Allah neumat kuwasa\n‘Ohlheueh meungui Rasulullah, neucok langkah got kutika\nNabi teubiet rumoh ‘Atikah, rakyat bahrullah habeh teuka\nTrohle keunan tuan Hamzah, tuwan ‘Abbas dum seureuta\nNeujak sajan Nabiyullah, tuan ‘Atikah Muthaleb ba\nRakyat laen han ek peugah, that bahrullah agam dara\nMata uroe kagot tampah, dalam kisah poh lapan ka\nUreueng lethat dum meusak-sak, hate galak agam dara\nTeungoh kawan Nabi neujak, rakyat arak ban seun lingka\nCahya badan hu meubhak-bhak, mata meuclak sa banduwa\nBandum sahbat katroh keunan, bak janjongan meukuta donya\nMama Nabi seukalian, neujak sajan ube nyang na\nNabi neujak teungoh kawan, laen rakan ban silingka\nSira geujak meupiasan, peh bunyian rupa-rupa\nMaseng-maseng giduek kandran, jak meukawan santeut banja\nTuan Hamzah teuma sidroe, mat dijaroe peudeueng raya\nRupa hibat hana bagoe, beurang kasoe hana ngon sa\nRakyat laen dum sinaroe, asoe nanggroe dum seureuta\nGeujak sajan pojanjongan, ube sinan agam dara\nKata rawi pokhabaran, tango rakan lon calitra\nMuhammad Amin yoh masa nyan, hansoe tuban nyo ambiya\nTansoe teupeue seukalian, nyang na tuban ureueng duwa\nNyang na tupeue ngon lon peugah, tuan Katijah ngon Abubaka\nSeubab geuthee di Katijah, Poteu Allah bri rahsiya\nBak simalam Katijah lumpoe, meunoe bagoe lam rahsia\nBuleuen dilanget tron u bumoe, lam ‘alam nyoe meunan rasa\nKhadijah mat deungon jaroe, u meuligoe leugat neuba\nTahe mandang Katijah laloe, buleuen bak jaroe peungeuh donya\nMeunan leumah dlam lumpoe, beungoh uroe Khadijah jaga\nMakna lumpoe Katijah ingat, nyoe alamat na ambiya\nNyokeu yakin Nabi Muhammad, nyang bri niekmat dalam donya\n‘Ohnan haba ampunya kisah, narit Katijah lon calitra\nNeuhoi namiet nan Basyarah, troihle pantah keunan teuka\nMeunoe neukheunle Khadijah, jinoele kah jak uluwa\nWahe ulon kango kamoe, talam jinoe kame sigra\nKatop talam sahab meusujoe, peunoh asoe intan p\n← Minat Baca Huruf Arab-Jawoe, Bangkit Kembali di Aceh\nPeran Surat Kabar “Semangat Merdeka” di Aceh dalam Mendukung Perang Kemerdekaan Republik Indonesia(1945-1949) →


Blusukan ke Sekolah-Sekolah, Begini Kata Kadisdik Aceh. | ZeroTV.ID\nBeranda NEWS Blusukan ke Sekolah-Sekolah, Begini Kata Kadisdik Aceh.\nZerotv.id – Takegon – Kepala Dinas Pendidikan Aceh, Drs. Alhudri, MM dan jajarannya dalam beberapa pekan terakhir terlihat lebih sering turun atau melakukan blusukan ke sekolah-sekolah.\nIa pun berpesan kepada semua insan pendidikan di Aceh untuk menjaga kekompakan. “Kekompakan ini dimulai dari kita di Disdik Aceh, Cabdin, guru-guru dan tenaga pendidikan, mari kita berbenah dan jaga kekompakan, agar semua yang kita inginkan dalam memajukan dunia pendidikan di Aceh dapat terwujud,” demikian Alhudri.[Red-Tgh]\nBerita sebelumyaGubernur Buka Forum Bahtsul Masail Ulama Dayah Aceh\nBerita berikutnyaTinjau Sekolah Wilayah Tengah, Kadisdik Aceh Harapkan Sinergitas Untuk Mewujudkan Lulusan Unggulan


Akademi Dakwah Indonesia Aceh Wisuda Lulusan Pertama - Hidayatullah.com\nJum'at, 29 Juli 2016 - 11:06 WIB\nAkademi Dakwah Indonesia (ADI) Aceh mewisudakan 10 lulusan angkatan pertama\nHidayatullah.com–Akademi Dakwah Indonesia (ADI) Aceh mewisudakan 10 lulusan angkatan pertama pada semester genap 2019/2017 di Komplek Markaz Dewan Dakwah Aceh di Gampong Rumpet, Kec. Krueng Barona Jaya, Kab. Aceh Besar, Kamis (28/07/2016).\nWisuda itu juga diisi dengan orasi ilmiah oleh Dosen UIN AR Raniry Dr Bustami Abubakar MA dengan judul “Dakwah Bil Hal dalam Perspektif Antropologi”.\nTurut dihadiri oleh Anggota DPD RI Perwakilan Aceh Ghazali Abbas Adan, Pengurus Dewan Dakwah Aceh, Pengurus Dewan Dakwah Kota Subulussalam, Muspika Kec. Krueng Barona Jaya dan orang tua wisudawan.*